
Hak Cipta Dilindungi Undang-undang 

Isi buku ini, baik sebagian maupun seluruhnya, dilarang diperbanyak dalam 
bentuk apa pun tanpa izin tertulis dari penerbit, kecuali dalam hal pengutipan 
untuk keperluan penulisan artikel atau karangan ilmiah. 


Prakata 


Cerita Anak merupakan salah satu media yang paling efektif untuk 
mendidik anak. Bahkan sejak zaman nenek moyang kita, cerita anak telah 
dijadikan media untuk menyampaikan pesan moral atau pesan kebajikan. 
Terjemahan cerita anak dari bahasa Indonesia ke bahasa daerah akan 
membantu anak-anak mengenal kebudayaan dan kearifan lokal daerahnya. 

Tim Panitia Seleksi Penerjemah Cerita Anak Kantor Bahasa Provinsi 
Banten bersyukur dapat menerbitkan Sasaka/a Kotok Emas Jeung Carita 
Lianna. Kehadiran terjemahan buku cerita anak ini diharapkan bisa menjadi 
bahan bacaan yang bermanfaat bagi anak usia sekolah dan memberikan 
pemahaman yang lebih dalam tentang bahasa daerah dan budaya Banten 
karena sebuah karya sastra secara tidak langsung banyak memberikan 
pengetahuan dan informasi yang berharga tentang lingkungan, kehidupan, 
dan budaya masyarakat lokal. 

Tujuan penerbitan terjemahan cerita anak ini diharapkan dapat 
meningkatkan minat baca anak terhadap karya sastra dan pemahaman kita 
bersama tentang lingkungan dan budaya masyarakat di Banten. Penerbitan 
terjemahan cerita anak ini pula merupakan salah satu upaya penguatan 
budaya literasi dengan menyediakan bahan-bahan bacaan yang dapat 
dimanfaatkan baik di sekolah-sekolah maupun di komunitas pegiat literasi 
dan pemerhati bahasa daerah. 

Akhir kata, Kantor Bahasa Provinsi Banten mengucapkan terima 
kasih kepada para penerjemah dan tak lupa kepada tim seleksi 
penerjemahan cerita anak yang telah terlibat pada kegiatan produk 
penerjemahan cerita anak tahun 2021 ini. Harapan kami, semoga buku ini 
bermanfaat untuk membentuk karakter anak Indonesia yang unggul, 


berdaya saing, dan bermartabat. 


Kepala Kantor Bahasa Provinsi Banten 
Halimi Hadibrata, M.Pd. 

CIKOTOK: SASAKALA KOTOK EMAS 
ISMAWANTO 


Baheula, dina mangsa Karajaan Padjadjaran, aya salaki- 
pamajikan nu aran Ki Sangkala jeung Nyai Kérok. Maranéhna 
geus kebel ngarumah tangga, tapi can boga baé anak. Jang 
ngabangbrangkeun kakeselna, Nyai Kérok sok hahaleuangan 
sabari maraban satoa inguanana. Mungguhna mah sawara 
manéhna halimpu béh. 

Hiji peuting, Ki Sangkala jeung Nyai Kérok dituduh 
maling kotok. Loba jalma ngadeugdeug ka imahna bari jeung 
némbongkeun kakeuheulna. Atuh Nyai Kérok pohara kagéteun 
jeung sawan. Peuting éta kénéh, maranéhna dibawa ku warga sina 
nyanghareup ka Raja Padjadjaran. Di hareupeun raja, Nyai Kérok 
ngomong, “Henteu, Gusti. Lain kami nu maling éta kotok, ngeun 
kotokna baé nu aya di kandang.” 

“Goak! Manéhna nu geus maling kotok kula,” ceuk hiji 
warga. 

“Henteu, kami mah teu maling kotok,” témbal Nyai Kérok 
bari ceurik. 

“Nya enggeus, mun manéh teu nyieun kasalahan mah. 


Pacuan, hiji waktu bakal kanyahoan. Ngeun wayahna, maranéh 


kuari kudu indit ninggalkeun ieu Tanah Priangan,” teges Raja 
Padjadjaran. 

Ti dinya Ki Sangkala jeung Nyai Kérok ngumbara ka luar 
wilayah Karajaan Padjadjaran. Ti poé ka poé maranéhna terus 
leumpang, ngaliwatan leuweung, ngurilingan pasir, angin jeung 
hujan mah teu dirasa, nepi ka meutingna deui di leuweung. Nu 
kadéngé ngeun sawara satoa nu patémbalan. Sakebel 
leuleumpangan can nyorang panggih jeung hiji jalma géh. 

Hiji poé, Nyai Kérok pohara ngarasa capéeun nepi ka teu 
bisa neruskeun deui leumpang. 

“Abah, Nyai geus capé yeuh, ieu suku teu kuat ngaléngkah 
deui.” 

“Enya, Nyai, tanah nu kuari ditincak ku urang meureun 
geus lain Tanah Priangan, urang bisa ngareureuh heulan di dieu,” 
témbal Ki Sangkala. Maranéhna eureun di hiji puncak pasir nu 
pinuh ku tatangkalan nu garedé. 

Nyai Kérok ngareureuh bari nyéndérkeun awakna kana 
jangkar. Dina katunggaraanana, Nyai Kérok nyusutan cimata bari 
ngahaleuangkeun Pupuh Maskumambang karesepna. 

“Aduh ibu ieu kuring keur prihatin, 

taya pakumaha, 

kuring nandangan kapeurih, 


sangsara taya bandingna.” 


Ki Sangkala nengetan sakuriling pasir, neuleukeun 
kaéndahan pasir-pasir lianna nu sarwa ngampar. Pohara kagétna 
Ki Sangkala basa neuleu ka béh kidul. 

“Nyai, deuleu géh, bagus amat itu laut!” 

“Enya, bagus amat nyah. Pasti ieu geus lain Tanah 
Priangan deui, ja itu la kadeuleu laut ti dieu.” Nyai Kérok 
kelareun neuleu éta kaéndahan. 

“Mun kitu mah, urang bisa cicing heulanan di dieu,” ceuk 
Ki Sangkala. 

Maranéhna cicing saheulaanan di éta tempat. Laju nyieun 
hiji saung di puncak pasir nu suhunanana dijieun tina tepus. 
Sanggeus jadi saungna, horéng di dinya teu nyampak sumber cai 
jang kabutuh maranéhna. 

“Abah, kami deuk nyiar tempat caina heulan, doangna mah 
rada jauh ti dieu,” omong Nyai Kérok. 

“Enya, Nyai bisa nyiar ka elor, doangna aya walungan 
leutik,” Ki Sangkala ngomongna bari nuduhkeun. 

Kira sapanyeupahan, Nyai Kérok datang deui ka saung 
bari ambekanana ngahégak. “Beuh Abah, jauh héh leumpangna 
géh. Kami teu sanggup mun kudu unggal poé mah. Hadé mun 
Abah nyieun sumur deukeut saung.” 

Ki Sangkala ngarandeg sakeudeung laju ngomong, “Enya 


géh! Abah deuk nyiar tempat nu pihadéeun jang sumur.” 


Laju Ki Sangkala nyiar hiji tempat rada béh landeuh. 
Manéhna leumpang ka elor kira 500 méter jauhna ti saung. Di 
dinya karak nyieun sumur. Manéhna mimiti ngagali sumur maké 
alat saayana, dijieun tina kayu jeung awi kadoang tumbak. 
Gecruk! Gecruk! Ki Sangkala terus baé ngagali, kacapéna teu 
dirasa. Pasosoré karak balik ka saung laju ngomong ka Nyai 
Kérok. 

“Abah geus manggih tempat nu cocog jang nyieun sumur.” 

“Di mana?" Nyai Kérok nanya. 

“Teu jauh ti dieu, ngeun can anggeus,” témbal Ki 
Sangkala. 

“Nya burung ari kitu mah, teruskeun deui jagisuk,” ceuk 
Nyai Kérok. 

Peutingna, Ki Sangkala ngimpi. Manéhna aya di sisi laut, 
neuleu laut nu ngampar satungtung deuleu. Jegur! Lambak gedé 
narajang manéhna. Ujug-ujug ngalangkang rupa aki-aki laju 
nyarita, sawarana handaruan. “Tempat nu kuari keur dicicingan 
bakal ngageunjleungkeun dunya.” Éta aki-aki ngiles saharita. 
Koréjat, Ki Sangkala hudang. 

Isukna, Ki Sangkala leumpang ka landeuh, ka tempat 
galian sumur téa. Manéhna teu ngabéjakeun impianana tadi 
peuting ka Nyai Kérok. Sadatangna di galian sumur, Ki Sangkala 


pohara kagétna neuleu kotok dua mata nu buluna emas. Saking 


bungahna, teu antaparah deui ku manéhna laju diudag. Tapi nu 
katéwak ngeun kotok bikangna doang, sedengkeun kotok jago 
mah hiber, trep eunteup kana dahan babatangan. Ki Sangkala 
balik bari kebek ku kabungah. “Héh Nyai, deuleu ieu Abah 
meunang naon!” ceuk Ki Sangkala. 

“Ti mana Abah meunang kotok emas étah?” Nyai Kérok 
nanya. 

“Abah manggihan di galian sumur,” témbalna. 

“Geus kebel urang teu dahar nu ngeunah. Jadi urang 
peuncit baé kotokna,” ceuk Nyai Kérok. 

Ki Sangkala saharita langsung nyaraman. “Ulah! Aya 
kénéh kotok jago nu can katéwak. Urang kepung baé éta kotok 
jago, laju urang ingu nepi ka jadi loba.” 

Nyai Kérok nolak, tapi Ki Sangkala keukeuh maksa. 

“Nyai teu satuju, Abah. Ieu kotok meujeuh keur dahar 
urang engké peuting.” 

“Ahhh ..., Nyai! Ieu kasempetan jang urang pang jadi loba 
kotokna,” témbal Ki Sangkala. Ki Sangkala terus baé 
ngayakinkeun pamajikanana. Manéhna keukeuh hayang néwak 
kotok jago dibantuan ku pamajikanana. 

Najan teu purun, Nyai Kérok lajuna nurut kana kahayang 
Ki Sangkala. Maranéhna leumpang ka landeuh deukeut galian 


sumur bari mawa kotok bikang jang eupanna. Hadéna baé kotok 


jago masih aya dina dahan. Kotok bikang dicekel ku Nyai Kérok, 
sedengkeun Ki Sangkala naék kana tangkal nu dieunteupan ku 
kotok jago. Geleber, ujug-ujug kotok jago hiber. Ki Sangkala teu 
bisa néwakna. Kotok jago puputeran laju kongkorongok di 
luhureun sirah Ki Sangkala, doang nu ngalalaga téa. 

“Kongkorongoook!” 

Ki Sangkala keuheuleun bari ngagulutuk, “Héh kotok 
jago! Diudag ku aing ka mana baé géh dia hiber! Nyai, cekelan 
ieu kotok bikang nu pageuh, ulah dileupaskeun! Abah deuk 
ngudag kotok jago nepi ka beunangna,” ceuk Ki Sangkala. 

“Enya, Nyai mah deuk nungguan baé di saung,” walon 
Nyai Kérok. 

Nyai Kérok balik ka saung, sedengkeun Ki Sangkala terus 
ngungudag kotok bari rada keuheuleun. Ti pasir ka pasir, turun 
ngaraas walungan, tapi angger can beunang baé kotokna, malah 
wani norobos jungkrang sagala. Ari bras ka hiji tegalan nu pinuh 
ku ruyuk hoé. Lapur, kotok jago angger teu beunang. 

Manéhna kagéteun, saharita kotok jago ngaleungit. Hawar- 
hawar kadéngé sawara tankatingali ti lebah ruyuk. “Héh, Aki. 
Anjeun moal bisa meunangkeun éta kotok, sabab si jago deuk 
cicing di dieu salilana.” Éta sawara kadéngéna leuwih ti 
sababaraha balénan, ngeun Ki Sangkala weléh teu bisa neuleu 


wujudna. Ki Sangkala ménta sihpiwelas kana sawara téa. 


“Héh, nu ngawasa ieu pasir, wayahna kami ménta ka 
anjeun, pasrahkeun éta kotok jang pamajikan kami.” Kituna éta 
bari terus sujud, acong-acongan ka unggal pongpok angin. 

Cakakak, kadéngé aya nu ngabarakatak semu ngalalaga Ki 
Sangkala, dituturkeun ku haleuangna Pupuh Asmarandana 
Degung: 

“Ulah nyalindung ka gunung, 

ulah muntang ka sagara, 

gunung mah sok rajeun urug, 

sagara sok rajeun saat, 

nya munjung kudu ka indung, 

nya muja kudu ka bapa, 

indung mah tunggul rahayu, 

nya bapa tangkal darajat.” 

“Ulah mapatahan! Teu butuh nu kitu aing mah.” Ki 
Sangkala marah, balik léngoh. Sajajalan manéhna nyieun tapak 
jalak dina babatangan nu diliwatanana. 

Pasosoré, Ki Sangkala karak jol ka saungna bangun 
handeueuleun. Manéhna laju nyokot kotok bikang nu ditalian dina 
tangkal hareupeun saungna. “Pihéwaeun amat étah kotok nya! 
Capé-capé aing ngudag, lapur.” Ki Sangkala jejebris bari mawa 
kotok bikang ka lebah gawir deukeut galian sumur téa. Nyai 


Kérok kagéteun neuleu pamolah Ki Sangkala, laju ngudag. 


Sadatangna di tempat galian sumur, gérésél éta kotok 
bikang dipeuncit. Getihna dikucurkeun kana galian sumur. Neuleu 
éta kajadian, Nyai Kérok nyampeurkeun. 

“Kunaeun éta kotok dipeuncit, Abah?” 

“Héwa aing! Kotok jagona ngaleungit,” Ki Sangkala 
némbalan bari terus ngucurkeun getih kana tempat galian sumur. 

Teu kebel ti dinya, getih nu dikucurkeun téa ngadadak 
gugurilapan, cahaya kaemasan nyumorot di tempat galian nu 
asalna meredong nepi ka jadi caang. Maranéhna olohok neuleu 
getih robah wujud jadi batu emas nu ngagurilap. Teu diengkékeun 
deui éta emas ku maranéhna dicokot. Ki Sangkala ngahuleng 
sakeudeung. “Héh, Nyai, meureun kotok jago nu ngaleungit dina 
ruyuk téa géh doangna bakal robah jadi batu emas.” Laju Ki 
Sangkala ngajak deui Nyai Kérok ka tempat ngaleungitna kotok 
téa. Tapi Nyai Kérok nolak deui kana paméntana. 

“Geus meujeuh, Abah, jang naeun barina géh éta batu 
emas?” 

“Nyai, sugan inget kénéh harita basa datang ka istana Raja 
Pajajaran? Abah neuleu perhiasan batu emas nu kadoang kieu, 
cenah mah hargana étah mahal.” Sababaraha kali Nyai Kérok 
nolak. Tapi mungguh nu jadi awéwé teu daya teu upaya, lajuna 


dibawa paksa. 


Jalan nu disorang ku maranéhna geus teu bireuk deui, 
nunutur tanda nu dijieun ku Ki Sangkala harita. Datang ka lebah 
ruyuk hoé, maranéhna langsung ngagali maké pakakas saayana. 
Gesit jasa Ki Sangkala jeung Nyai Kérok ngagali taneuh. 
Meunang sababaraha méter, bukti kalawan nyata naon nu jadi 
sangkaan Ki Sangkala. Batu emas nu saukuran kotok jago mancur 
nyaangan éta liang. Maranéhna nyakakak hareneun najan batuna 
can kacekel ogé. 

Taya cara keur nyokot éta emas lian ti kudu ngisedkeun 
batu nu ngahalanganana. Basa ngisedkeun hiji batu, ujug-ujug 
batu gedé di luhureun sirah Ki Sangkala jeung Nyai Kérok rugrug 
ninggang maranéhna. Ki Sangkala jeung Nyai Kérok paéh saharita 
katindihan batu. 

Getih kotok bikang nu aya di tempat galian sumur téa 
nyerep ngahiji jeung taneuh ngajadi urat-urat batu emas, terus 
nyebar ka sababaraha pasir nu aya di sabudeureunana. 

Tah kitu sasakala aran Cikotok étah. Cikotok éta asal 
kecapna tina Ci jeung Kortok. Ci dicokot tina getih kotok téa nu 
wujudna éncér. Ci dina basa Sunda hartina cai. Jadi antara getih 
jeung cai éta boga sipat nu sarua. Sedengkeun istilah kotok éta tina 
basa Sunda, atawa istilah séjén tina hayam. 

Kuari, di tempat galian emas di Cikotok jarang 


kacaritakeun aya nu cilaka. Hal éta dilantarankeun kotok bikang 


nu paéh dipeuncit téa. Tapi saupama aya nu cilaka téa mah, cenah 
saméméhna maranéhna kabérénéhan neuleu emas nu wujudna 


kadoang kotok jago, sabab can paéh téa kotok jago mah. (*) 

SASAKALA SUMUR TUK 
KHAÉROHYAROH 


Jaman baheula, aya hiji désa nu kawilang ma'mur, nyaéta 
Désa Harjatani. Cenah, Harjatani éta asalna tina kecap “Raharja” 
nu hartina sejahtera atawa ma'mur, jeung kecap “tani” nu hartina 
patani. Cindekna disebut Désa Harjatani éta ku sabab désana 
sejahtera atawa ma'mur. 

Di éta désa, hirup salaki-pamajikan, aranna Ki Gamparan 
jeung Nyi Mas Kuningan. Cicingna di pasisian. Maranéhna 
kaasup jalma nu dipiajrih ku warga désa ku sabab béréhan sarta 
resep tutulung. 

Hiji waktu, katarajang halodo panjang, wahangan saraat, 
sawah jeung huma gararing, nepi ka loba nu kalaparan. Désa 
Harjatani nu katelah subur jeung ma'mur, harita mah ngolétrak. 
Neuleu éta kaayaan, Ki Gamparan pohara sedihna. Dina ngimpina 
ngolébat yén musibah nu kuari keur karandapan, éta balukar 
lobana masarakat nu ngaruksak alam. 

Horéng basa Ki Gamparan nguriling ka lembur-lembur, 
malah nyaksian sorangan, bener baé sakur nu kadeuleu ku 
manéhna, di barateun désa aya ranca nu méh-méhan ruksak alatan 


loba tangkal kawung nu dituaran. Kitu deui di kiduleun désa, 


ll 


leuweung-leuweung geus bulistir, kayuna béak dituaran bari jeung 
teu dipelakan deui. 

“Beuh, ieu horéng kila-kila nu aya dina pangimpian téa! 
Masarakat kudu dibéré nyaho ngeunaan balukar nu tumiba mun 
alam geus ruksak,” gerentesna. 

Ari geus balik, Ki Gamparan héraneun neuleu 
pamajikanana pungak-pinguk doang nu bingung. 

“Ki, aya sumur di burieun imah urang!” ceuk Nyi Mas 
Kuningan sumanget ngabéjaan bari héraneun kénéh. 

“Sumur? Sumur naeun? Saha nu ngagalina, Nyi?” 
Nanyana banget héraneun. 

“Euweuh nu ngagali, Ki. Tadi baé kami keur sasapu di 
burieun imah, kasampak aya sumur deukeut tangkal kihujan,” 
walon Nyi Mas Kuningan, “Bising teu percaya mah, hayu baé 
urang ka ditu!” Nyi Mas Kuningan ngayakinkeun deui. 

Deregdeg maranéhna muru ka sumur. Bener baé di burieun 
imahna aya sumur nu lumayan gedé, sarta cai nu kaluar tina 
taneuhna ngagenclang hérang. 

“Bener, Nyi, ieu sumur sumberna tina taneuh. Urang kudu 
sukuran kana ni'mat Pangéran. Cuan poho, kudu bisa 
ngamangpaatkeun kalawan hadé, méré mawéh ka sasama nu kuari 


keur susah ku cai!” paréntah Ki Gamparan ka Nyi Mas Kuningan. 


*** 

“Béwara ...! Aya iber ti Ki Gamparan yén sakur warga nu 
kakurangan cai dititah ka imahna. Aya sumur nu caina ngaburial. 
Bisa mawa kendi atawa wadah naon baé. Cuan, kudu diturutkeun 
paméntana, yén sakabéh warga teu meunang ngaruksak deui alam, 
ulah sagawayah nuaran babatangan jeung sajabana. Kudu bisa 
ngajaga alam, pang cai nu aya dina sumur teu saat. Sakitu béwara 
nu bisa ditepikeun. Hayang leuwih jéntré deui mah, datang baé ka 
imahna Ki Gamparan!” ceuk Pa Sarkum, wawakil Désa Harjatani. 

Loba warga nu teu percayaeun ngadéngé éta iber, tapi ku 
sabab butuh cai téa, lajuna mah maranéhna daratang ka imah Ki 
Gamparan. Sanggeusna datang, héraneun ku éta sumur. 
Maranéhna laju ngamangpaatkeun sumur sanggeus meunang ijin 
ti Ki Gamparan jang kaperluan mandi, masak, ogé nyeuseuh. 
Warga bungaheun jasa, sabab lian ti caina hérang ogé mantak 
nyegerkeun. Ku warga, éta sumur ditelah “Sumur Tuk” sabab 
kendi nu sok dibawa ku maranéhna téa upama diadu jeung kendi 
lianna, kaluar sawara “tuk”. 

XX 

Hujan can cur kénéh baé, wahangan jeung sawah mingkin 
ngolétrak, sasadiaan kadaharan geus nyaeutikan. Ki Gamparan 
ménta ka masarakat supaya ngamimitian deui ngagarap huma 
jeung sawah sanggeusna dua taun teu tatanén. Ku warga 


diturutkeun, babarengan nyieun heula susukan nu sumber caina 

tina sumur, sumanget jasa. Harepanana dina taun ieu ku ayana hal 
éta maranéhna bisa tatanén deui sarta hasilnya nyugemakeun. 

Saméméh tatanén, Ki Gamparan peupeujeuh ka warga 
supaya bijak dina ngagunakeun cai sarta bisa ngajaga 
kasaimbangan alam, ulah nepi ka ngaruksak atawa sarakah 
ngeduk sagala nu dihasilkeun ku alam. Kabéh satuju kana éta 
wasiat, sabab Ki Gamparan geus dianggap guru atawa tokoh 
masarakat nu kudu diturut. 

Rupa-rupa nu dipelak ku warga désa, ti mimiti kacang 
tanah, paré, beubeutian, jagong, jeung sayur. Masih kénéh 
dédéngéeun papagah Ki Gamparan kumaha cara hirup jeung alam. 
Ku kituna, sakabéh warga paheuyeuk-heuyeuk silih ajénan, silih 
tulungan upama meunang kasusah ngeunaan cai jeung susukan. 
Taya hiji gé nu asa pangbenerna, sabab mamalana bakal leuwih 
rosa. 

Poé maju ka minggu, minggu maju ka bulan, hasil tatanén 
geus bisa kaala kalawan nyugemakeun. Nu melak paré, hasilna 
saparo disimpen di leuit pang aya sasadiaan upama keur usim 
paceklik. 

K** 

Sataun ti éta, hujan nu dianti-anti ahirna ngaguyur. 

Susukan nu asal sumber caina tina sumur tuk, kuari mah 


ngagulidag tina cihujan. Pareng jeung datangna usim hujan, Ki 

Gamparan jeung Nyi Mas Kuningan amitan ka warga désa seja 
mulang deui ka daérah asalna. Warga pohara ngarasa 
leungiteunana ngadéngé éta béja. Keur ngajénan kahadéan Ki 
Gamparan jeung Nyi Mas Kuningan, warga mahanan hasil panén 
mangrupa béas, jagong, kalapa, cau, dangdeur, jeung sajabana. 
Papagah jeung sikep Ki Gamparan ogé Nyi Mas Kuningan supaya 
hirup guyub jeung alam jadi tuladeun keur kabéhan. 
Saditinggalkeunana ku Ki Gamparan jeung Nyi Mas 
Kuningan, Désa Harjatani kasohor ku hasil tatanénna. Sumur Tuk 
nu katelah geus méré mangpaat ka sakabéh warga sarta can kungsi 


saat, jadi saksi ma'murna warga désa. (*) 

NYI BUYUT 
DINDA ÉKA SAVITRI 


Cahaya matapoé nu moncorong di Kampung Salasih, Désa 
Cigoong Kalér, Kacamatan Cikulur, Kabupatén Lebak, karasa 
néréptépna. Panas nu karasa lain tina hawana nu saenyana mah, 
tapi tina sorot cahaya beungeut hiji awéwé nu geulis kawanti- 
wanti, éndahna kabina-bina, nu aya di Kampung Salasih. Ku 
geulis-geulisna, éta awéwé minangka hiji-hijina kembang désa nu 
jadi kacapangan. Upama dijéntrékeun pangawakanana mah 
saperti: matana cureuleuk, irungna kuwung-kuwungan, kulit nu 
héjo carulang, biwir lir jeruk sapasi, ramo-ramona nu marucuk 
eurih, ditilik ti gigir lenggik, diteuteup ti hareup sieup, disawang ti 
tukang lenjang, sarta buukna nu hideung meles ngarumbay 
panjang. Cenah saking panjang buukna, upama digulungkeun étah 
gedéna méh saukuran sééng. Ari aran éta awéwé nyaéta Nyi 
Buyut. 

Nyi Buyut cicing nunggelis di hiji kampung. Kadua 
kolotna geus naringgal, sarta teu boga dulur hiji-hiji acan. Tapi 
sok sanajan kitu, manéhna teu ngarasa keueung, sabab loba lalaki 
nu unggal poé nganjang ka imahna. Kageulisanana geus jadi 
sabiwir hiji, kasohor ka unggal désa di Kabupatén Lebak. Unggal- 


unggal aya lalaki nu datang ka imahna, sok laju ngarasa bogoh, 

hayang geura ngawin manéhna. Tapi, weléh ditolak kaharayangna 
étah. 

Hiji waktu, datang hiji parajaka ti Désa Cikulur. Satadina 
mah deuk balik ka kampungna, ngeun hujan ngadadak turun. Reg, 
manéhna eureun di hareupeun imah Nyi Buyut. Jrut turun tina 
kudana, laju ngadon ngiuhan di dinya. Hawar-hawar kadéngé nu 
keur hahaleuangan ti jero imah. Panasaran ku manéhna ditoong 
tina jandéla, banget ku panasaran asal datangna sawara nu sakitu 
halimpuna. Tina jandéla nu hordéngna rada nyingkab, ku 
manéhna diilikan. Bréh baé kadeuleu hiji awéwé nu geulis 
kawanti-wanti sarta buukna nu ngarumbay. Éta parajaka mata 
simeuteun neuleu kageulisan Nyi Buyut. Teu diengkékeun deui, 
manéhna laju ngetrok panto. Teu kebel, Nyi Buyut mukakeun 
panto. Éta parajaka ngawani-wani manéh nanya ka Nyi Buyut 
sanajan bari arapap-eureupeup ogé. 

“Hampura, ieu kami ilu ngiuhan di imah Nyai! Hujan 
sakieu ngagebrétna.” Ngomongna masih olohok mata simeuteun 
neuleu nu geulis. 

“Oh, muhun mangga.” 

“Ari Nyai jeung saha di dieu? Kapan réhé amat imahna?” 

“Sorangan baé kami mah, Kaka.” 

“Oh, ari pamegetna ka mana kitu? Teu hadé, Nyai, nu 


geulis cicing sorangan,” omong parajaka ngalalaga. 

“Ja kami mah tacan kawin.” 

Cacahan Nyi Buyut jeung éta parajaka lumayan kebel nepi 
ka matapoé géh méh-méhan deuk surup, hujan géh geus raat. Nyi 
Buyut mémang katelah soméah, amis budi ka sasaha géh, kaasup 
ka lalaki. Basa mungkas obrolan, éta parajaka ngedalkeun 
keretegna hayang ngawin Nyi buyut. Ti mimiti neuleu 
kageulisanana, langsung kapincut kapentang asmara. Tapi, Nyi 
Buyut angger nolak kana kahayang éta parajaka, sabab geus 
nyaho yén sakabéh lalaki nu deuk mileuleuheungkeun manéhna 
pédah ku kageulisanana doang, lain kana pribadina. Deregdeg éta 
parajaka leumpang. Clak kana kuda, laju balik bari haténa 
medenghel. 

Isukna, béja ngeunaan kageulisan Nyi Buyut katelah ka 
mana-mana. Méh unggal poé aya baé lalaki nu mampir ka imahna 
najan teu hujan géh. Jol deui, jol deui lalaki nu ngedalkeun 
cintana, tapi angger ditolak sapajodogan ku Nyi Buyut. 

Hiji poé, basa matapoé mimiti némbongkeun cahayana, 
aya tujuh lalaki nu tarunggang kuda, nu pada-pada bogoh ka 
manéhna, sarua sakabéhna ditolak cintana. Nepi ka hiji poé, lalaki 
nu tujuhan téa datang deui, niatna taya lian hayang ngawin Nyi 
Buyut. Ti kajauhan kénéh ku Nyi Buyut kadéngé sawara 
kokotoprakan, sawara kuda nu leuwih ti hiji. Haté leutik Nyi 


Buyut ngarasa sieun, ketug jajantungna mingkin ngerepan, 

ngadarégdég. Gesat-gesut, Nyi Buyut ngagulung buukna nu 
panjang. Clak naék kana kudana nu aya di burieun imahna. Salah 
saurang di antara nu tujuhan aya nu neuleukeun Nyi Buyut kabur. 
Atuh sakabéhna pada ngarudag, paheula-heula meunangkeun Nyi 
Buyut. 

Nyi Buyut terus baé ngadalikeun kudana kenceng jasa, 
inggis katéwak. Di satengahing jalan, manéhna ngaliwatan 
leuweung awi nu gerot. Buukna nu geus meunang ngagulung téa 
ujug-ujug ngarumbay, laju ngait kana salah sahiji batang awi nu 
malang ka tengah jalan nu diliwatanana. Blug baé Nyi Buyut 
ragrag tina tungganganana, roroésan nahan kanyeri. 

Tujuh lalaki ngurilingan Nyi Buyut nu geus nyangreud 
kana awi. Salah saurang lalaki ngagorowok dina tungganganana. 

“Nyi Buyut, bongan boga pangawakan hadé. Kumaha baé 
carana, manéh kudu jadi milik kaula.” 

“Teu bisa. Nyi Buyut mah kudu jadi milik aing deuk 
kukumaha géh,” nu séjén némbalan. 

Katujuh lalaki halaliwu masinikeun Nyi Buyut. 

“Geus cukup!” Nyi Buyut ngagorowok. 

Jep. Katujuh lalaki saharita teu lémék teu nyarita, 
mungguhna kasima ku Nyi Buyut. Jrut tarurun tina kudana. 

“Mun téa mah maranéh mikahayang kami atawa 


mikahayang awak kami, yeuh dibikeun ka kabéhan.” 

Kabéh héraneun ku polah Nyi Buyut. Kumaha carana bisa 
mikeun awakna nu sampulur éta ka tujuhan? 

Sanggeus kitu, Nyi Buyut ngaluarkeun balati tina samping 
nu dibeulitkeun kana cangkéngna. Gérésél! Gérésél! Awakna 
dicacag-cacag jadi tujuh bagéan, laju dibagi walatra ka tujuhan. 
Atuh sakabéhna olohok ngembang kadu neuleu nu dibikeun ku 
Nyi Buyut. 

Ti harita geus taya deui awéwé nu geulis pangawakanana. 
Nyi Buyut geus paéh. Katujuh lalaki ngarasa hanjakaleunana, 
maranéhna laju ngaruang bagian-bagian awak Nyi Buyut di 
tempat nu béda-béda. Taya deui nu bisa diparebutkeun, kabéh 
geus rata dibagikeun. Salah sahiji bagian awakna nu masih nyésa 
nyaéta buukna nu panjang, nu kuari dipercaya dikuburkeunana di 


Désa Cigoong, Kacamatan Cikulur, Lebak, Banten. (*) 

ASAL MUASAL KAMPUNG DANGDEUR 
FIRDA RASTIA 


Kacaritakeun, di beulah timur Banten aya hiji karajaan 
leutik nu aranna teu pati sohor ka mamana. Masarakat nelahna ku 
sebutan Karajaan Dangdeur. Hal éta dilantarankeun yén baheulana 
loba kebon dangdeur sakaligus jadi kadaharan poko rahayatna. 

Éta karajaan dipingpin ku hiji raja nu adil tur bijaksana, 
aranna nyaéta Raja Dangdeur. Raja nu kasohor ku bageurna sarta 
teu asa aing. Rahayat mikaresep ku cara mingpinna. Lian ti 
bageur, Raja Dangdeur ogé kasohor ku béréhanana. Teu jarang 
manéhna datang langsung ka imah warga najan ngeun ukur 
cacahan atawa isok ogé ilu gawé ngabantuan patani dangdeur. 

Raja Dangdeur pohara resepeunana kana sakur kadaharan 
nu diolah tina dangdeur. Ka juru masak gé sering meredih 
sangkan dipangnyieunkeun rupa-rupa kadaharan tina bahan 
dangdeur. Dangdeur éta hiji kadaharan nu pangbagusna nu aya di 
sakuliah dunya, ceuk pikirna. Upama usim panén geus datang, 
raja sok ngayakeun sayémbara nyieun kaolahan tina dangdeur. 
Sayémbarana dibagi dua tahapan, nyaéta tingkat luhur jeung 
tingkat handap. Tingkat luhur ajangkeuneun golongan bangsawan, 
sedengkeun tingkat handap ajangkeuneun rahayat biasa. Lain joré- 


joré pangbibitana géh, hiji sapi jeung hiji embé minangka nu 

kabiruyungan jadi piunggul éta sayémbara. Lian ti éta, ngayakeun 
sayémbara ogé minangka tanda sukur raja jeung rahayat Karajaan 
Dangdeur ka Nu Kawasa nu geus maparin kaberkahan nu taya 
hinggana. 

XX 

Hiji waktu, Nyimas Sri Rawa, pamajikan Raja Dangdeur 
bakal dipaparin anak. Raja pohara bungaheunana meunang éta 
béja ti Ma Raji. Saking bungahna, manéhna ngabéwarakeun ka 
sakabéh rahayat. Rahayat ilu bungah ngadéngé éta warta. Malahan 
nepi ka aya rahayat nu nadar sagala, cenah upama hiji waktu 
orokna gubrag ka dunya, bakal masrahkeun sakabéh hasil panénna 
ka istana. 

Ti poé ka poé, beuteung Nyi Putri mingkin ngagedéan. 
Lamun Ma Raji teu salah itungan, sanggeus ngaliwatan hiji 
purnama gubragna orok étah, meneran bulan purnama deuih 
lahirna géh. Ceuk kapercayaan rahayat Karajaan Dangdeur, orok 
nu lahir dina peutingan purnama, bakal ngadatangkeun kahadéan 
atawa sabalikna. 

Ninggang wanci nu mustari, Nyi Putri ngalahirkeun orok 
lalaki. Rupana nu kasép, irung bangir, buuk meles, sarta biwirna 
nu beureum, taya bandinganana di Karajaan Dangdeur. Putra 
Bagus Dangdeur minangka aran nu geus disiapkeun ku raja, nu 


cenah pihartieunana nyaéta hiji putra ti Karajaan Dangdeur nu 

kasép sarta pinter. Jaga nu bakal neruskeun tahta karajaan 
ngagantikeun bapana. 
Kekok 

Putra Bagus Dangdeur kuari geus parajaka. Sakebel lima 
belas taun, Karajaan Dangdeur mingkin raharja. Tilok aya hiji géh 
masalah nu datang narajang karajaan. Sakabéhna hirup akur ayem 
tengtrem, taya papaséaan. Hal éta balukar sumanget raja dina 
mingpin karajaan. Sawah jeung kebon salubur. Taneuhna nu béar 
ngahasilkeun dangdeur kualitas hadé. Éta hal balukar tina 
sumangetna gawé rahayat ditambah rajana nu béréhan. 

Hiji waktu, aya jalma tengah tuwuh nu teuing ti mana boa 
datangna, teu puguh asal-usulna, nyanghareup ka raja pang 
diijinan cicing di Karajaan Dangdeur. Ku béréhanana raja, éta 
jalma diijinan nyicingan saung deukeut leuit, teu jauh ti kebon 
dangdeur. Ku lantaran éta jalma geus teu kawawa pikeun barang 
gawé itu-ieu di kebon, lajuna bébéja ka raja, nawarkeun jasa 
ngaramal jang gagantina. Manéhna éta ahli nujum, bisa nyawang 
mangsa nu bakal datang. Sing saha baé nu hayang diramal nasibna 
bisa datang ka dinya, saratna teu beurat, cukup mawa dangdeur 
sabatang. Cenah ngaramalna ku cara nengetan tanda-tanda di 
langit atawa ngambeu hiliwirna angin. 

Mimiti mah ngeun hiji dua baé nu percaya kana 


ramalanana. Tapi, mingkin ka dieu mingkin loba nu daratang ka 

saungna. Kaperluanana rupa-rupa. Aya nu ngeun ukur nanyakeun 
cuaca dina mangsana engké panén, aya nu hayang ditengetan 
gurat leungeunna, aya ogé nu hayang ditengetan paromanna. Teu 
saeutik awéwé géh tingkurunyung ngadon nanyakeun perkara 
jodo. 

Selenting bawaning angin, béja ngeunaan kamampuhna 
dina ngaramal nepi ka istana. Sanggeusna dicaritakeun ku pajabat 
istana, raja mingkin panasaran, boga kereteg hayang leumpang ka 
éta saung. 

Kacaturkeun raja geus cunduk ka saungna, dibarengan ku 
pangawal. Éta jalma pohara bungaheun kadatangan tamu ti istana, 
imutna teleb jasa. 

“Mangga, Juragan. Ngeun ambén ieu doang nu dipiboga 
ku kami. Taya korsi pon kitu deui méja jang nyimpen susuguh. 
Ukur cai tina kendi ieu. Sugan baé teu asa dihinakeun. Teu 
saupami, Juragan,” ngomongna handap asor. 

“Hatur nuhun. Ieu cai jang kaula mah geus leuwih ti 
ngajénan. Maksud datangna kaula ka dieu, lain ngeun mampir 
doang. Ceuk béja ti nu beunang dipercaya, majar andika bisa 
nyorang ka pagéto, bisa neuleu nasib kumaha ka hareupna. Ku 
kituna, kaula ménta ka andika, hayang nyaho kumaha nasib 


Karajaan Dangdeur engké jaga. Lain kaula teu percaya ka Gusti 

Yang Widi, ieu mah ngeun hayang nyaho baé kumaha paningali 
andika salaku tukang torah.” 

“Bungah nu taya hinggana, Juragan kersa dongkap ka 
saung nu sakieu ayana lamun dibandingkeun jeung istana mah. 
Kami endeuk babagi pangaweruh ka Juragan sugan baé katarima. 
Mangga, Juragan, pananganana tamprakkeun!” 

Teu diengkékeun deui Raja Dangdeur ngasongkeun 
dampal leungeunna. Gurat-gurat dina dampal leungeun raja ku 
manéhna ditengetan. Sanggeus bérés, manéhna neuteup langit 
diselang ku meureumkeun matana bari ngambeu hiliwirna angin. 

“Panangan Juragan teu nyalahan, gurat-guratna nuduhkeun 
yén Juragan hiji pamingpin nu bijaksana jeung mulya. Taya hiji 
séh jalma nu boga kakuatan kadoang kieu. Tapi, Juragan ...,” 
ngomongna ngarandeg. Sakedapan ngarénghap, laju neuteup 
langit jeung nyeuseup hawa deui. Kitu baé nu dilakukeun ku 
manéhna aya kana tilu balénan. Raja jeung pangawalna héraneun 
neuleu peta éta jalma. “kami geus mastikeun sababaraha kali. 
Tapi, kami miharep Juragan bisa narima kana ieu ramalan.” 

“Nyanggakeun.” 

“Jaga, ieu karajaan bakal panggih jeung titis tulisna. Sakur 
nu nyamuni bakal bolékér dina waktuna. Lamun dipapandékeun 


ka manusa mah, ieu Karajaan Dangdeur moal deuk lana, Juragan.” 

Raja Dangdeur ngalenyepan kalawan teleb naon nu 
diomongkeun ku éta jalma. Angger masih can kapaham 
maksudna. 

“Naeun maksud “moal deuk lana' éta nuduhkeun yén 
Karajaan Dangdeur bakal runtuh?” 

“Yaktos, Juragan.” 

“Coba jéntrékeun kadoang kumaha runtuhna étah? Naon 
nu jadi sababna? Kumaha jalan kaluarna?” raja nu masih can 
sugema terus ngasongkeun pananya. 

“Hampura, Juragan. Ngeun sakitu nu bisa dibéjakeun. Ka 
dituna mah nyanggakeun, teu langkung Juragan. Ngeun lamun 
diwenangkeun, kami deuk méré papatah.” 

“Geura, lamun sakirana mantak pihadéeun jang karajaan 
mah.” 

“Pageuhan tilu pituah ieu ka putra Juragan. Jaga, pituah 
ieu nu bakal mawa kahadéan. Kudu daék nulungan ka sasama, 
kudu bisa ngahampura, sarta kudu bisa nganuhunkeun.” 

K*** 

Samulangna ti saung, Raja Dangdeur nyaritakeun 
ngeunaan nasib karajaan ka pamajikanana. Teu poho ogé 
nyaritakeun tilu pituah nu kudu diturutkeun téa. Tapi, 


pamajikanana teu percaya kitu baé, teu pati saregep. 

Nepi ka hiji poé, musibah datang. Saharita Karajaan 
Dangdeur ngalaman paceklik. Sakabéh sawah jeung kebon 
ngolétrak. Hasil panén taya nu kapuluk sarta rahayatna loba nu 
kalaparan. 

Raja Dangdeur nu ngarasa waswas nyaksian kaayaan kitu, 
satékah polah néang pijalaneunana. Sababaraha urang nu 
dipercaya dititah nalungtik éta kaayaan. 

Sanggeus disusud ka ditu — ka dieu, musibah nu datang 
éta alatan kalakuan Putra Bagus Dangdeur. Singhoréng putra raja 
geus ngalakukeun hiji pagawéan nu matak ngawiwirang. Putra 
Bagus nu kasohor kagagahanana, geus nyieun pagawéan rucah 
jeung mojang désa. Raja Dangdeur pohara benduna. Manéhna 
ngasongkeun pilihan ka anakna, antara tetep cicing di karajaan 
atawa leumpang ninggalkeun karajaan. 

“Héh, Ayah, naeun untung rugina jang kami mun milih 
salah sahiji?” tanya Putra Bagus Dangdeur. 

“Manéh ngawin éta awéwé sarta tetep cicing di karajaan, 
ngeun status sabagé putra mahkota dicabut. Manéh ogé moal 
meunang warisan nanaon di ieu karajaan. Lian ti éta, kaula deuk 
megatkeun status ka nu jadi anak. Pilihan nu kaduana, indit ti ieu 


karajaan jang salilana.” 

Taya piliheun nu mantak nguntungkeun jang Putra Bagus 
Dangdeur. Tapi, saking bogohna ka éta awéwé, Putra Bagus milih 
indit ninggalkeun karajaan. 

Sanggeus inditna Putra Bagus Dangdeur, Karajaan 
Dangdeur taya robahna, malah mingkin ngarosaan. Halodo geus 
ngabarubahkeun sagalana. Dangdeur geus taya nu jadi, kalaparan 
jeung kamiskinan di mana-mana. Karajaan Dangdeur geus nepi 
kana wancina, runtuh. Kitu deui Raja Dangdeur nu ngarasa 
kaduhungeun geus ngusir anakna lajuna ninggal. Jang pangéling- 
ngéling yén Karajaan Dangdeur kungsi digjaya dina waktuna, 
masarakat netepkeun karajaan jadi ngaran kampung, nyaéta nu 


kuari katelah jadi Kampung Dangdeur. (*) 

RADÉN BEDOG JEUNG TANJUNG LESUNG 
ZAFRANS GUMANTI 


Jaman baheula, aya hiji pangéran nu aran Radén Bedog. 
Karesepna ngumbara ka nagri-nagri nu jauh, dibaturan ku dua 
satoa nu jadi sobatna. Watu minangka aran anjingna, sarta kudana 
nu aran Kula. 

Hiji waktu, Radén Bedog nu sapopoéna cicing di karaton 
ngarasa kesel, lajuna leumpang béh ka luar karaton bareng Watu 
ogé Kula. Ari leumpangna éta ka leuweung beulah timureun 
karaton. Ku sabab bingung deuk ka mana, manéhna mutuskeun 
deuk nunutur hiji satoa naon baé nu kabérénéhan kadeuleu di 
hareupeunana. 

Sanggeus sawatara waktu ngadagoan, kurunyung béh hiji 
lutung putih kakalacatan dina tangkal, gugulayutan ka ditu — ka 
dieu. Moal disangka ti saméméhna yén éta lutung putih nu bakal 
ngarobah kahirupanana. 

Matapoé geus aya di luhureun embun-embunan, keur 
meujeuhna panas moléntrang. Radén Bedog geus ngarasa 
capéeun, kitu deui Watu jeung Kula. 

“Doangna geus rada jauh ieu leumpang,” omong Radén 


Bedog ka Watu jeung Kula. 

Lutung putih geus ngiles ka lebaheun pilemburan nu aya di 
sisi basisir. Lajuna Radén Bedog, Watu, jeung Kula mutuskeun 
deuk ngareureuh heula di sisi basisir. Pamandangan nu aya di 
basisir pohara mantak kelarna, éndahna kaliwat saking. Keusikna 
nu bodas ngeplak sarta caina nu biru lir kembang bokor nu jaradi 
di karaton. Lian ti éta, aya ogé cai sumber nu mantak nyecep. 

“Asa karak manggih ieu tempat kula mah,” ceuk pikirna. 

Berebet, Radén Bedog nyusul Watu jeung Kula nu geus 
leuwih tiheula nginum cai sumber téa. 

“Demi raja jeung ratu, ieu cai ku seger amat!” omongna. 

Manéhna ngareureuh heula sakeudeung di dinya saméméh 
neruskeun deui leumpangna. Rasa kapanasaranana pohara gedéna, 
hayang nyaho ka jalma-jalma nu aya di pilemburan nu didatangan 
ku lutung téa. 

Pasosoré, sanggeus cukup ngareureuhna, Radén Bedog 
ngajak deui Watu jeung Kula neruskeun lalampahanana ka 
pilemburan tempat ngilesna lutung putih téa. Éta pilemburan 
perenahna di burieun ruyuk babakoan. 

Nepi ka nu dituju, suasana pilemburan karasa réhéna. 
Radén Bedog pinuh kacuriga sarta ngarasa waswas. Lajuna nitah 
Watu jeung Kula pang ulah ka jauh, tetep kudu aya di 
gigireunana. Teu kebel, ngurunyung awéwé ti hiji imah nu 


panggedéna di éta lembur. 

“Sampurasun, Nyai! Kunaeun ieu lembur réhé amat?” 

Éta awéwé ngadeukeutan Radén Bedog bari 
ngageunggeuik. 

“Kolot kami geus naringgal, Kaka. Maranéhna direwég 
maung di leuweung kalér-ngidul sanggeusna motongan kayu 
garedé jeung ngagali emas di gawir karuhun. Lutung putih inguan 
kami éta Ila nu méré nyaho, sanggeus mikeun baju bapa kami nu 
lamokot ku getih,” ngomongna bari dareuda. 

“Aéh, nu bener, Nyai? Laju, kuari ngeun sorangan baé?” 

“Henteu, Kaka. Masih aya adi-adi kami, laleutik kénéh. 
Ku kami dititah ngerem baé di imah. Kumaha deui ja taya deui nu 
ngurusan, iwal ti ku kami sorangan.” 

Ngadéngé kitu, Radén Bedog mutuskeun deuk cicing 
saheulaanan di dinya. 

Wanci ngagayuh ka peuting, Radén Bedog ngumpulkeun 
barudak nu masih laleutik kénéh di imah éta awéwé. 

“Hampura saacanna. Saha téa aran Nyai?” 

“Sri Pohaci. Saha atuh aran Kaka?” 

“Kaula Radén Bedog.” 

Laju, sanggeusna Radén Bedog ngumpulkeun barudak 
sarta misah-misahkeun dumasar kana umurna, pok nanya ka Sri 


Pohaci. 

“Kumaha carana ieu pangeusi lembur nyiapkeun jang 
dahareunana?” 

“Biasana mah ku kolot sok dijieunkeun, nutuan paré dina 
lisung dibarengan ku para pamuda. Tapi, kolot kami kapan geus 
ninggal. Kitu deui saparo para pamuda. Sugan baé atuh Kaka bisa 
nulungan kami pangnyieunkeun dahareun jang barudak?” Sri 
Pohaci meredih. 

“Geus jadi kawajiban kaula ngajamin kasalametan ieu 
barudak, Nyai.” 

Radén Bedog mutuskeun yén unggal budak nu cicing di 
imahna séwang-séwangan kudu dibaturan ku sakurang-kurangna 
hiji pamuda. Laju, Radén Bedog ngomong deui ka Sri Pohaci. 

“Hampura, Nyai. Paménta kaula ieu pasti nimbulkeun 
katugenah ka diri Nyai. Mun téa mah diijinan, meunang teu kaula 
ilu ngéndong di imah Nyai, di balé awi nu itu?” 

“Atuh karuh, bungah jasa kami mah, Kaka. Ngeun 
hampura baé mun kami kurang sopan. Aya hiji hal nu hayang 
ditanyakeun kana Kaka. Ti mana Kaka asalna? Doangna Kaka 
mah ti nagri nu rada jauh tah?” 

“Doangna mah kitu, Nyai. Mémang ieu kula geus jauh 
ninggalkeun nagri. Tadi, kula keur leuleumpangan, teu puguh ka 
mana nu deuk dituju, laju neuleu lutung putih éta la, bogana Nyai. 


Kula mutuskeun béh nunutur manéhna, horéng nepi ka dieu.” 

“Oh, mun kitu mah Kaka pohara capéna meureun. Kin 
kami deuk nyeduh kopi heulan jang Kaka.” 

“Hatur nuhun, Nyai.” 

Isukna, para pamuda halaliwu di imah Sri Pohaci, 
hariwangeun. 

“Itu barudak, Sri! Careurik nahan lapar. Taya deui nu bisa 
didahar,” ceuk hiji pamuda. 

Teu diengkékeun deui, deregdeg Sri Pohaci muru ka 
pamondokan lisung, deuk nutu paré. Saking haliwuna, Radén 
Bedog kahudangkeun, laju nyampeurkeun Sri Pohaci. 

“Aya naeun, Nyai, halaliwu amat?” 

“Barudak, Kaka. Careurik narahan lapar.” 

“Nya enggeus ari kitu mah, ku kula dibantuan nyiapkeun 
béas.” 

Radén Bedog gesat-gesut nutuan paré. Beubeunanganana 
leuwih loba tibatan nu dihasilkeun ku para pamuda jeung Sri 
Pohaci. Maju ka beurang, basa Sri Pohaci jeung para pamuda keur 
ngareureuh, Radén Bedog mah terus baé nutuan paré jang barudak 
nu kalaparan. 

Kira geus cukup nutuna, manéhna neruskeun ngala lauk ka 
laut. Gedig leumpang ka basisir. Tanggung jawabna pohara gedé 
kana nasib barudak nu aya di éta lembur, sanajan manéhna geus 


ngarasa capé géh. 

"Ngareureuh heulan atuh Kaka sakeudeung mah!" omong 
Sri Pohaci. 

"Teu bisa, Nyai. Nasib barudak éta tanggung jawab kula," 
ngomongna bari clak kana parahu. 

Ka sorénakeun, Radén Bedog kakarak jol bari mawa lauk 
sababaraha wadah. 

"Ya Alloh, Kaka! Éta beungeut kuat ka pias kitu! Ceuk 
kami géh kapan tadi titah ngareureuh heulan sakeudeung." 

Ngadadak, basa mawa mangpuluh wadah lauk, blek Radén 
Bedog kapaéhan. 

“Coba bawa ieu wadah, heh para pamuda! Kami deuk 
nulungan heulan Radén Bedog nepi ka sadarna deui,” ceuk Sri 
Pohaci. 

Sababaraha poé ti éta, Radén Bedog kakarak éling, tapi 
panasna mah teu daék rerep. Kadeuleu aya nu anéh dina suku 
Radén Bedog, semu geuneuk jeung bareuh. Sri Pohaci lumpat 
sakalumpat-lampét ka leuweung nyiaran ubar nu cocog jang 
nyageurkeun Radén Bedog. 

“Sabenerna, naeun nu geus karandapan ku diri Kaka?” 
tanya Sri Pohaci. 

“Hampura, Nyai! Sabenerna sakebel kula ngumpulkeun 
lauk sababaraha poé kaliwat, kula kagégél ku lauk nu aya racunan. 


Kula ngarasa moal kebel deui ieu hirup, Nyai.” 

Sri Pohaci ceurik ngageunggeuik bari nangkeup Radén 
Bedog. 

“Kaka mémang ksatria. Kami pohara kahutangan budi ku 
Kaka. Wayahna, sing kuat! Kami deuk ngalakukeun naeun baé 
asal Kaka tetep hirup.” 

Isukna, Radén Bedog nu geringna mingkin ngarosaan 
lajuna ninggal. Suasana di pilemburan mungguh mantak sedih, 
kabéh ngarasa kaleungitan. Radén Bedog dikurebkeun ku para 
pamuda di sisi basisir, dipapag ku sungkawana barudak lembur 
sarta dipirig ku kawih lirih Sunda Wiwitan. 

Jang ngajénan kana kahadéan Radén Bedog, éta basisir ku 
Sri Pohaci diaranan Tanjung Lesung. Unggal poé manéhna jarah 
ka makamna nepi ka ninggalna. Sri Pohaci dikurebkeun di 


gigireun makam Radén Bedog. (*) 

EMBÉ RAUN 
ENOK BADRULAÉLA 


Kacaritakeun, aya salaki-pamajikan nu taun-taun can 
dibéré katurunan. Nepi ka ngakolotan géh maranéhna can boga 
anak. Ngeun untungna maranéhna boga hiji embé nu pohara 
dipihémanna. Kabagjaan nu dirasakeun ku maranéhna moal bisa 
digambarkeun. Embé diperenahkeun di tempat nu sahadé-hadéna, 
beresih, ogé merenah jang ukuran embé mah. Unggal poé embé 
diurus sarta dicumponan sagala kabutuhna. Cindekna mah 
dipihéman béh. Ari aran éta embé nyaéta Raun. 

Ku sabab mingkin ka dieu mingkin ngakolotan baé, lajuna 
mah si Raun ditinggalkeun maot ku nu bogana. Si Raun ngeun 
tinggal sorangan di éta tempat. Kuari, manéhna kudu bisa néang 
dahareun sarta ngurus sagala rupana ku sorangan. 

Hiji wanci, torojol saabrulan jelema, di antarana raja, 
patih, jeung sababaraha perjurit deuk moro ka leuweung nu 
deukeut ka tempatna si Raun. Sanggeus rada kebel, raja, patih, 
jeung sababaraha perjurit téa maksud deuk kiih. Teu kahaja, 
cikiihna meneran kana tempat nginum si Raun. Ari si Raun teu 
sadar, leguk béh cikiih diinum ja haus téa. 

Sababaraha poé ti éta, si Raun reuneuh, sarta ngajurukeun 


anak nu wujudna manusa, lobana aya tilu, sakabéhna awéwé. Nu 

kahiji aranna Anén, nu kadua dibéré aran Néngsih, sarta nu katilu 
nu panggeulisna nyaéta Ceremin. Si Raun pohara bingungeunana, 
kumaha cara méré dahar katilu anakna, laju kumaha cara 
ngurusanana, sedengkeun manéhna pan kasebutna embé. Ku 
sabab si Raun mah calakan sarta boga pangangseu nu seukeut 
jasa, manéhna nyieun hiji kantong nu digantélkeun kana 
beuheungna, laju béh manéhna jadi tukang baramaén di pasar jang 
nyumponan kabutuh anak-anakna. Lamun balik ti pasar, si Raun 
sok ngageroan katilu anakna. 

“Ya Anén, ya Néngsih, ya Ceremin, ema geus balik ti 
pasar,” omongna. 

Bray, panto dibuka. Sup, manéhna ka jero nepungan anak- 
anakna, ngarumpul di jero imah. Ngeun ku sorangan si Raun 
ngurusan anak, manéhna mihéman jasa ka anak-anakna. Sok 
sanajan kudu jadi tukang baramaén, teu jadi urusan jang manéhna 
mah, nu penting bisa nyumponan kabutuh anak-anakna. Kuari, 
katilu anakna geus sawawa, sarta jadi putri-putri nu hadé haté tur 
bijaksana. 

Sakumaha biasana, si Raun keur baramaén di pasar, 
kurunyung deui saabrulan jelema nu sarua waktu harita, di 
antarana: raja, patih, jeung sababaraha perjurit nu leuwih loba 
deui, deuk ngadon moro ka leuweung. Basa keur moro, salah 


saurang perjurit ngadéngé aya sawara nu keur cacarita di burieun 


3] 


ruyuk, lajuna ditoong. Bréh baé di dinya aya tilu putri. Deregdeg 
éta perjurit ngonokeun ka raja ngeunaan hal éta. Teu antaparah 
deui, raja langsung maréntahkeun jang nyerek éta tilu putri sarta 
dibawa ka istana. 

Samulangna ti pasar, si Raun sakumaha biasana ngageroan 
katilu anakna ku sebutan, “Ya Anén, ya Néngsih, ya Ceremin, ieu 
ema geus balik.” 

Tapi harita mah taya nu mangmukakeun panto. Ngagebeg, 
neuleu panto geus kabuka, bari nu digeroanana geus teu nyampak. 
Rasa bingung, sieun, jeung sedih pagaliwota duméh katilu anakna 
geus euweuh ninggalkeun manéhna sorangan. Manéhna satékah 
polah néangan anak-anakna, ukur ngandelkeun pangambeuna, tapi 
weléh teu kapanggih baé. Malah kungsi pegat harepan sagala. 
Ngeun ku sabab kahéman ka anak-anakna pohara gedéna, 
manéhna terus néangan, nyieuhkeun kacapéna, najan geus 
jumarigjeug leumpangna éta. 

Pangambeuna terus bé diangseu-angseu, nepi Kka 
kapanggihna ogé éta anakna. Nu kapanggih harita nyaéta Anén nu 
geus kawin ka hiji patih karajaan. ku sono-sonona ka Anén, 
manéhna nyampeurkeun laju ngageroan sakumaha biasana, “Ya 
Anén, ieu ema geus balik ti pasar.” 

Tapi, naon anu karandapan harita ku manéhna, teu 


nyangka sacongo buuk yén Anén teu hayang ngaku ka manéhna. 

Malah nitah perjurit ngepung laju mantékan ku batu sababaraha 
kali nepi ka péngkor sabeulah sukuna. Léos manéhna leumpang 
deui ninggalkeun Anén, asa digerihan. 

Sababaraha poé ti éta, manéhna ngadéngé béja di mana 
ayana Néngsih, anak kaduana. Bungaheun jasa manéhna ngadéngé 
éta béja. Gedé harepan yén Néngsih bisa balik sarta ngahiji deui 
babarengan. Ari Néngsih mah kawin ka hiji bupati. Basa panggih, 
Néngsih digeroan sakumaha biasana, “Ya Néngsih, ieu ema geus 
balik ti pasar.” 

Kitu deui Néngsih, sarua teu hayang ngaku ka nu jadi 
indung. Lain karunya neuleu indung leumpang ingked-ingkedan, 
kalah nitah anak buahna jang ngepung sarta mantékan deui ku 
batu. Atuh sukuna nu sabeulah deui péngkor. Lajuna, si Raun teu 
bisa deui ngaléngkahkeun sukuna nu geus péngkor. Manéhna 
angger sabar sarta kuat nandangan cocoba ti dua anakna, sanajan 
awak manéhna ditandonkeun. Tapi, dina gerentesna mah, 
manéhna ngarasa bungah geus bisa panggih jeung dua anakna nu 
kuari keur meunang kabagjaan. 

Si Raun neruskeun lalampahanana sanajan dua sukuna 
geus cingked, bari angger ngandelkeun pangambeuna, terus 
néangan deui. Manéhna néang anak bungsuna nu aran Ceremin. 
Teu kebel, manéhna bisa mikanyaho di mana cicingna. Horéng 


Ceremin géh sarua geus kawin. Ari kawinna éta ka hiji raja, ja 

meureun si Ceremin mah minangka anak nu panggeulisna ti antara 
tiluan éta. Teu diengkékeun deui, si Raun hayang geura gok jeung 
Ceremin saméméh manéhna paéh. Dirina ngarasa yakin yén 
Ceremin pasti daék narima sarta ngaku indung ka manéhna. Gok 
béh si Raun panggih jeung Ceremin di istana. Digeroan deui cara 
sasari, “Ya Ceremin, ieu ema geus balik ti pasar.” 

Ngadéngé éta panggero, geugeuraan  Ceremin 
nyampeurkeun. Gabrug ditangkeup ku manéhna. Neuleu kaayaan 
indungna nu geus teu walakaya sarta kadua sukuna nu geus 
péngkor, curucud cimata Ceremin maseuhan pipina. Barabat ku si 
Raun dicaritakeun kitu-kieuna. Ngadéngé kitu, amarah Ceremin 
teu bisa ditahan-tahan deui. Dua leungeunna ditamprakkeun ka 
luhur, biwirna kunyam-kunyem, ngaragragkeun supata ka Anén 
jeung Néngsih supaya naon rupa nu karandapan ku indungna téa 
kaalaman ogé ku lanceuk-lanceukna. 

Lajuna, Ceremin ngijinan si Raun supaya netep di istana 
bareng jeung manéhna. Ngeun ku sabab kaayaan si Raun geus teu 
bisa diharepkeun deui, teu kebel, manéhna paéh ninggalkeun 
Ceremin. Rusiah nu sakebel ieu disidem ku si Raun nepi ka 
paéhna éta teu dicaritakeun yén Ceremin éta anak hiji raja nu 
kuari jadi salakina. 

Bukti kalawan nyata kana naon nu kungsi diucapkeun ku 


Ceremin. Anén jeung Néngsih geus nepi kana titis tulisna. 

Maranéhna ditalak ku salakina sabab dianggap geus taya gunana 
deui jeung nganggap yén maranéhna éta ngeun saukur anak embé. 
Maranéhna dibalangkeun ka jalan, laju jaradi tukang baramaén. 
Sanggeus taun-taun jadi tukang baramaén, maranéhna 
panggih jeung Ceremin. Barabat ku Ceremin dicaritakeun. Tandes 
diomongkeun yén paéhna si Raun éta balukar kalakuan lanceuk- 
lanceukna nu geus nganiaya. Maranéhna geus telenges méngkoran 
suku indungna nu geus taun-taun ngurusan. Sanajan kasebutna 
embé, tapi kahadéanana moal bisa dibales ku naon rupa ogé. 
Kaduhung > sagedé gunung, maranéhna  cCeurik 
ngageunggeuik, ménta dihampura kana naon rupa nu geus 
dilakukeun ka indungna. Anén jeung Néngsih laju nanyakeun di 
mana kuburanana. Taya lian, maranéhna hayang ménta hampura 
ka nu jadi indung. Tapi sagalana kuari mah geus telat, ja geus taya 
dikieuna. Ngeun bati kaduhung baé maranéhna. Lajuna Anén 
jeung Néngsih dibawa ku Ceremin ka istana, purah jadi tukang 


babantu di dinya. (*) 

KÉJO KETAN JEUNG KAMPUNG NU DIKURILING 
BATU 
IDA RAHAYU 


Baheula, basa Banten dijajah ku Walanda, aya hiji anak 
kiai nu pohara geulisna di salah sahiji kampung di daérah 
Waringinkurung. Kageulisanana geus jadi sabiwir hiji di 
lingkungan barudak ngora. Samalah teu ngeun ukur di kalangan 
barudak ngora di sabudeureunana doang, tapi ogé lalaki Walanda 
katarik ati kapentang asmara ka manéhna. Kasebut anak kiai téa 
aranna Nyimas Ijo, sedengkeun aran lalaki Walanda éta Tuan 
Méyer. Teu gampang kitu baé hayang meunangkeun cintana étah. 
Sabab awéwé nu geulis téa kaasup anak ti hiji tokoh kiai nu 
dipiajrih, nyaéta Kiai Wakhia. Anakna nu dibéré aran Nyimas Ijo 
téa sabenerna mah nuduhkeun kana kabiasaanana nu resep 
makéan papakéan nu sarwa héjo. Ti mimiti tiung, kabaya, nepi ka 
samping, sakabéhna warna héjo. 

Wewengkon Waringinkurung nu kaasup bagian wilayah 
Kabupatén Sérang harita, kaasup ogé kana wewengkon 
Karésidénan atawa Provinsi Banten nu teu leupas tina panalingaan 
Walanda. Karémpan Walanda pohara gedéna. Babaruntakan jeung 
perang bisa iraha baé kajadian, sabab di Banten mah 


pangperangan ngalawan Walanda éta sering Kajadian. 

Kasawenang-wenangan pihak Walanda nu dibantuan ku bangsa 
pribumi jang narik pajeg teu neuleu sasaha. Unggal wewengkon 
diutus hiji kaptén nu tugasna ngaroris di Wewengkon 
Waringinkurung. Kabeneran nu diutusna éta Tuan Méyer. Ari 
tugasna nyaéta nengetan kaayaan warga sabudeureun wewengkon 
Waringinkurung sarta ngalaporkeun hasilna ka Karésidénan 
Banten nu mangrupa puseur Pamaréntahan Walanda. 
X** 

Pasosoré, layung nyumorot ngahibaran langit. Cahayana 
nu kaemasan témbrés nyulusup kana dangdaunan. Tuan Méyer nu 
kabeneran keur tumpak kuda, nalika ngaroris kahirupan warga, 
pohara kagéteunana sarta ngarasa ta'jub waktu ngaliwat ka 
hareupeun salah sahiji imah warga di Kampung Gudangbatu. Reg, 
manéhna eureun bari matana mah tetep museur kana naon nu keur 
dideuleuna. Gegerentes dina haténa ngeunaan awéwé nu keur 
sasapu di buruan imahna. 

“Nya saha sabenerna awéwé nu boga pakulitan héjo 
carulang, halisna ngajelér paéh, sarta awakna nu lenjang dibeulit 
kaén kabaya pulas héjo nu keur sasapu buruan étah?” gerentesna. 

Pananyana terus nganteng, banget hayang ngadeukeutan 
sarta nalikeun elés kudana. Tapi niatna teu laju, ja wanci geus 
ngagayuh ka sareupna. Sakebel lalampahan balik, beungeut 


awéwé nu keur sasapu di buruan téa hésé dipangpalérkeun. 

Pikiranana geus ka mana karep, gedé harepan hayang ngapimilik 
sarta ngajadikeun pamajikan. Komo Tuan Méyer mah salah 
saurang kaptén nu kasohor sok gunta-ganti pasangan. 

Saméméh balik ka Karésidénan Banten, Tuan Méyer 
nyempetkeun mampir ka imah Panghulu Waringinkurung. Ari 
Panghulu Waringinkurung nu didatanganana pohara ngarasa 
bungahna sarta ngarasa diaku. Ceuk pikirna, pasti bakal 
nawarkeun pagawéan anyar. Ku kituna, datangna Tuan Méyer 
dibagéakeun jasa ku Panghulu Waringinkurung. 

“Bungah amat ieu haté, Tuan bisa mampir ka imah kami,” 
omong Panghulu bari rerengkuhan. 

“Panghulu Waringinkurung, teu loba nu ku kula deuk 
dicacahkeun,” ceuk Tuan Méyer muka omongan. 

“Loba géh teu nanaeun, Tuan. Nu puguh mah bungah bé 
bisa cacahan jeung Tuan mah,” ngomongna bari tetep 
rerengkuhan sarta ramo leungeunna nuduhkeun kana korsi tamu, 
“Mangga, Tuan, calik heula! Kin kami deuk nyiapkeun heula citéh 
haneut.” 

“Teu ngantik, Panghulu, ja kula mah moal kebel-kebel. 
Maksud datangna ka dieu, boga kahayang nu teu bisa 
diengkékeun sarta hayang gancang ngapimilik,” ngomongna 


togmol. 

“Naeun kitu kahayangna nepi ka Tuan hayang ngapimilik 
sagala?” 

Jung, Tuan Méyer nangtung bari nepak kana punduk 
Panghulu Waringinkurung. 

“Mooi, jij mémang sobat nu bageur. Kieu, Panghulu, 
lamun jij bisa nulungan kula, engké jij deuk diusulkeun naék 
pangkat. Én gajih nu lumayan gedé ogé.” 

“Pancén naeun baé nu ditugaskeun ku Tuan, ku kami deuk 
dilaksanakeun kalawan hadé,” omong panghulu ngayakinkeun. 

“Goed! Éta karak anak buah kasebutna. Kieu, Panghulu,” 
omongna deui bari muntir-muntirkeun kumisna nu baplang, 
“waktu keur leuleumpangan ka Gudangbatu, kula neuleu awéwé 
geulis nu keur sasapu di buruan imahna. Éta awéwé papakéanana 
sarwa héjo. Kula teu nyaho éta anak saha-sahana. Nu puguh mah 
ieu kula aya haté ka manéhna. Kira-kirana Panghulu bisa teu 
panglamarkeun jang dijadikeun permaisuri?” tanya Tuan Méyer 
gedé haté. 

Panghulu — Waringinkurung ngarandeg sakeudeung. 
Nginget-nginget bari nyipta-nyipta éta awéwé nu dimaksud ku 
Tuan Méyer. 

“Nya, nya, nya, kami nyaho ka awéwé nu dimaksud ku 
Tuan. Manéhna éta Nyimas Ijo, anak Kiai Wakhia, salah saurang 


tokoh nu kasohor di Gudangbatu,” omongna. “Ari jang Tuan mah, 

jagisuk géh deuk diusahakeun manglamarkeun Nyimas Ijo,” 
omongna deui ngajangjikeun. 

“Goed, jij mémang anak buah kula nu pangbageurna. 
Pagéto, sanggeus jij nepungan Kiai Wakhia, hasil lamaranana 
gancang laporkeun deui, oké?” 

“Siap, Tuan Méyer!” 

XX 

“Sanarieun tampil Panghulu Waringinkurung isuk-isuk 
geus datang ka imah kami,” ceuk Nyimas Ijo di lawang panto bari 
ngahaturanan diuk. 

“Nya, kabeneran baé aya hal penting nu hayang ditepikeun 
ka bapa Nyai. Pa Kiaina aya kitu?” tanya Panghulu. 

“Aya, ngeun masih solat duha kénéh. Tungguan baé 


|” 


heulan!” témbal Nyimas Ijo. Léos baé ninggalkeun tamu, deuk 
mangnyieunkeun cai entéh haneut. 

Pantesan baé Tuan Méyer bogoheun ka Nyimas Ijo. Kula 
géh can nyorang neuleu awéwé geulis kadoang kieu mah. Matana 
nu cureuleuk, halisna nu ngajelér paéh, sarta pakulitan nu héjo 
carulang. Sakebel kula ngajabat sabagé Panghulu Waringinkurung 
géh can nyorang manggihan awéwé geulis mah. Boro Tuan 
Walanda, kula sorangan géh atuh resep, gerentes Panghulu. 


Lamunanana kagareuwahkeun ku norojolna Nyimas Ijo bari mawa 


cai entéh. 

“Panghulu! BPanghulu! BPanghulu  Waringinkurung!” 
Nyimas Ijo gegero. 

“Euh ..., enya aya naeun?” Panghulu ngoréjat. 

“Ti tadi Panghulu doangna keur ngalamun.” 

“Eu ..., hen ..., henteu,” ngomongna ngadarégdég. 

“Geura, Panghulu, diemuh heula cai entéh haneutna!” 
ngomongna bari song neundeun gelas tina nampan kana méja. 

“Enya, hatur nuhun!” 

Teu kebel ti sanggeusna Nyimas Ijo ngaléos, ngurunyung 
Kiai Wakhia ti jero kamarna. Gék diuk gigireun Panghulu. 

“Aya maksud naeun Panghulu Waringinkurung isuk kénéh 
geus mampir ka imah kami?” tanya Kiai. 

“Kieu, Kiai, maksud kami ka dieu étah aya hal nu pohara 
pentingna nu kudu ditepikeun ka Kiai,” ngomongna bari rengkuh, 
“kami deuk nepikeun talatah ti Tuan Walanda nu kagémbang ka 
putri Kiai, nyaéta Nyimas Ijo. Malahan mah hayang langsung 
mileuleuheungkeun jadi permaisuri,” bari luk tungkul. 

Ngadéngé éta omongan, Kiai Wakhia ngarandeg 
sakeudeung. Sabisa-bisa amarahna dipeper. Kakeuheul jeung 
kahéwa minuhan dadana. Ku hal éta mungguhna mah asa ditincak. 
Bangsa panjajah boga niat ngawin anakna. Teu gampang kitu baé 
manéhna deuk mikeun anakna jang dijadikeun permaisuri Tuan 


Méyer. 

Jung nangtung Kiai Wakhia, “Maksud Panghulu geus 
kapaham. Béjakeun ka Tuan Méyer si Walanda téa! Teu gampang 
kitu baé bisa ngawin anak aing! Lamun bisa, adu hareupan heula 
jeung aing! Geura, kuari kénéh indit ti dieu!” Kiai Wakhia 
nyentak. 

Neuleu jeung ngadéngé amarah Kiai Wakhia, si Panghulu 
lajuna leumpang ninggalkeun imah Kiai. Ti saméméhna géh geus 
kapikir ku manéhna bakal pikitueun, horéng teu nyalahan 
sangkaanana. Tapi aya untungna kénéh, manéhna ngeun diusir 
doang, teu nepi ka dikaniaya. Marahna Kiai Wakhia tangtu aya 
alesanana. Nu ngalantarankeun héwana mah balukar ayana pajeg 
nu dilakukeun sacara paksa ka warga Gudangbatu, nu sakebel ieu 
dikokojoan ku si Panghulu. Lain ngeun Kiai Wakhia doang nu 
ngarasa héwaeun étah, tapi sakabéh warga Gudangbatu géh sarua 
pohara keuheul jeung héwaeun kana kalakuan si Panghulu. 

A** 

Isukna, Panghulu Waringinkurung ngalaporkeun hasil 
lamaranana ka Karésidénan Banten. Pohara kagéteunana Tuan 
Méyer neuleu si Panghulu barengep beungeutna. 

“Kurang ajar! Saha étah nu ngalakukeun tindakan kadoang 
kitu?” tanya Tuan Méyer. 

“Anak buahna Kiai Wakhia, Tuan. Kami digarebugan ku 


maranéhna samulangna nepikeun lamaran dina waktu peutingna.” 

“Verdom zeg. Ngalunjak amat nyah! Kudu dibales ieu 
mah! Wanian amat nolak lamaran ik. Geus bosen hirup sugan 
mah!” Tuan Méyer tipepereket leungeunna. 

“Bener, Tuan. Kami mah geus usaha satékah polah!” 

“Dom! Jij ulah loba ngomong, goréng gawé étah. Teu suka 
aing mah. Én Kiai Wakhia kudu dipeupeuh. Jagisuk, urang 
tangkep éta kiai bangsat jeung sakabéh para santrina! Ulah 
diantepkeun, tuman! Geus ngalunjak ieu mah!” ngomongna 
mingkin teugeug, “Nangtung dia, Panghulu! Los balik! Geus 
wancina maranéhna narima wawales ti aing,” paréntah Tuan 
Méyer. 

*** 

Dina peuting éta kénéh di Gudangbatu, Kiai Wakhia 
ngumpulkeun para santri jeung warga Gudangbatu. Maranéhna 
nyusun siasat, nataharkeun perang ngalawan Walanda. 

“Para santri jeung warga Gudangbatu anu mudah-mudahan 
aya dina kabagjaan. Nurutkeun laporan nu katarima, cenah jagisuk 
Walanda deuk ngarurug kampung urang. Ku kituna, kudu tatahar, 
nandonkeun jiwa jeung raga, terebang gedé geus mimiti ditabeuh! 
Urang kudu sakuat tanaga mertahankeun ieu kampung! Maranéh 
siap perang?” tanya Kiai Wakhia, sawarana harus. 

“Siaaap!” ceuk para santri ogé masarakat. 


“Allohuakbar!” Kiai Wakhia mingpin takbir. 

“Allohuakbar!” ditémbalan ku kabéhan. 

Peuting éta kénéh, Kiai Wakhia ngabagi-bagikeun kéjo 
ketan ka sakabéh nu hadir di dinya, sakeupeul séwang. Lain kéjo 
samanéa, tapi kéjo ketan nu geus dibacaan ku doa-doa, mantra 
jeung jampé-jampé. Lian ti kéjo ketan, aya ogé santri jeung warga 
nu dibéré pakarang jangeun perang poé isukna. Sanggeus kitu, 
masing-masing baralik ka imahna. Saparo aya nu ngaronda, 
ngaroris kaayaan, inggis Walanda datang sakonyong-konyong. 

Salah saurang warga nu ngaronda peuting éta, ngarasakeun 
aya hal nu anéh dina dirina. 

“Ngarasa anéh teu, Mad? Sanggeus ngadahar kéjo ketan 
paméré kiai téa, ieu awak karasa panas. Asa leungit kasieun étah 
nya, laju hayang sabek-bekeun baé maéhan si Walanda jeung 
anték-antékna,” omong Ma'un ka Mad Rofe'i, sobatna. 

“Akur. Aing géh sarua ngarasakeun. Padahal aing mah 
jelema loba kasieun. Tapi peuting ieu karasa aya nu béda nya, 
Un,” témbal Mad Rofe'i. 

Éta kajadian anéh, dirasakeun ogé ku sakabéh warga jeung 
santri nu pada-pada ngadahar kéjo ketan téa. 

Kakak 

Terebang gedé geus ditabeuh. Sakabéh santri jeung warga 

Gudangbatu minuhan jalan kalawan pakarang lengkep. Kaasup 


kéjo ketan nu peuting geus dibagikeun ku kiai. Ari barudak leutik 

jeung nu awéwé mah sina netep di Gudangbatu. Kiai Wakhia geus 
saged di hareup, maké papakéan nu sarwa putih. Bring, sakabéhna 
kaluar ti Kampung Gudangbatu nuju ka perbatasan. Nurutkeun 
laporan nu katarima, maranéhna nyaho yén pasukan Walanda geus 
ngaliwatan daérah Kramatwatu. Masing-masing pasukan geus 
samagréng pakarang perang. 

Pasukan Kiai Wakhia nyamuni dina ruyuk nganti-nganti 
datangna pasukan Walanda. Matapoé terus naék, nyumorotkeun 
cahayana nu semu beureum. Bareng jeung leumpangna pasukan 
Walanda ka perbatasan Gudangbatu. Pasukan Walanda nu 
samagréng pakarang perang mingkin ngadeukeutan. Gok, dua 
pasukan papahareup. Der, perang campuh sapada harita. 

“Serbuuu ..., Allohuakbar!” aweuhan takbir jeung 
gorowokna pasukan éar kadéngéna. 

Peperangan nu pohara ketirna. Jelegur! Sawara mariem 
jejeleguran. Trong-trangna sawara pedang diadu jeung golok, 
subat-sabet ka sing saha baé nu jadi musuhna. Kitu deui sawara nu 
kaluar tina bedil pasukan Walanda, ngadérédéd. Perang nu teu 
saimbang tangtuna géh. Para santri jeung warga Gudangbatu 
lajuna ngabagi-bagi kelompok. Aya nu sakelompok jeung kiai, 
aya nu jeung para santri, ogé aya nu jeung warga Gudangbatu. 

Bambu runcing, golok, jeung pedang éléh gancang ku 


pélor jeung mariem nu dibekaskeun ngabelesat nembus kana awak 


3] 


para santri jeung warga. Sanajan kitu, pasukan Kiai Wakhia teu 
leutik haté, maranéhna terus bajoang sakuat tanaga. 

Pasukan Walanda geus mimiti nyéréd, sedengkeun 
pasukan kiai mingkin kadéséh. Kiai Wakhia maréntah pasukan 
supaya ngalungkeun keupeulan kéjo ketan téa ka pasukan 
Walanda. Belewer! Belewer! Kéjo ketan dibalang-balangkeun. 
Jelegur! 

Nu nyieun héran, sakeupeul kéjo ketan éta kakuatanana 
sarua jeung jelegurna hiji mariem bogana pasukan Walanda. 
Lajuna perang jadi saimbang ti kelompok Kiai Wakhia. Ngeun 
hanjakalna, paréntah kiai teu kadéngé ku kelompok pasukan 
séjénna. Maranéhna boga sangkaan yén nu ngajelegur éta kaluar 
tina mariem bogana Walanda. Ahirna mah najan geus sakuat 
tanaga bajoang gé, mimiti kadéséh deui. Walanda terus ngangsreg 
asup ka tapel wates. Pasukan nu kabagi jadi sababaraha kelompok 
téa lalaunan mundur, asup ka jero leuweung. 

Pasukan Kiai Wakhia terus diudag. Sakebel diudag, tina 
ruyuk-ruyuk nu dipaké liliwatanana nuju ka Kampung 
Gudangbatu, loba kejo ketan bacacar. Samalah aya ogé nu masih 
mangrupa keupeulan kéjo. Nu anéhna deui, kéjo ketan nu bacacar 
téa nu murag di dinya teu nepi ka ngajelegur, nurut sakumaha nu 
diparéntahkeun Kiai Wakhia. Keupeulan kéjo nu bacacar robah 


wujud jadi guruntulan batu, terus ngagedéan nepi ka nutupan jalan 

nu deuk diliwatan ku pasukan Walanda. Ari réméh-réméhna mah 
robah jadi karikil nu minuhan jalan nepi ka pasukan Walanda 
héséeun nembus jalan nuju ka Kampung Gudangbatu. 

Saking lobana karikil nu bacacar sapanjang liliwatanana, 
loba pasukan Walanda nu tiseureuleu. Balukar tina peperangan, 
teu saeutik pasukan Kiai Wakhia nu ninggal, aya nu dicerek 
sagala minangka boyongan perang, loba ogé nu salamet 
ninggalkeun Kampung Gudangbatu. Kitu deui Nyimas Ijo, sarua 
ilu nyalametkeun diri, indit ka Ujung Kulon seja nepungan Ki 
Pelén. Cenah Ki Pelén éta boga pasukan maung nu pohara lobana. 
Niat Nyimas Ijo taya lian deuk ménta tulung ka manéhna. 

Tah kitu carita ngeunaan asal muasal Kampung 
Gudangbatu nu kuari jadi aran salah sahiji kampung di Kacamatan 


Waringinkurung, Kabupatén Sérang, Provinsi Banten. (*) 

BATU @UR'AN DINA GENGGEMAN SULTAN HAJI 
ADÉ UBAIDIL 


Ti beulah barat angin muntir. Kencengna alahbatan 
mahluk nu pangkencengna di dunya, moal aya bandinganana. 
Séot, nyirorot ka handap nunutur hiji jalma. Bus, mubus ka jero 
bumi. Nya saha éta jalmana? 

Enya, éta Séh Maulana Mansyurudin nu katelah Sultan 
Haji, putra Sultan Agung Abdul Fatah Tirtayasa — raja ka-6 di 
Kasultanan Banten (taun 1561 M). Sultan Haji meunang paréntah 
ti Sang Maharaja, rajana raja sajagat, titah nyiar élmu sarta husu 
ibadah di nagri tempat gumelarna Baginda Rosululloh saw. Basa 
manéhna keur saré, ngelemeng dina impianana aya hiji jalma nu 
janggotna putih, disorban kalawan maké jubah nu nutupan awakna 
keur ngaji baé dina luhureun batu. Ku Sultan Haji dideukeutan. 
Karak géh sababaraha léngkah, éta jalma nu keur diuk dina batu 
téa ngiles. Bréh deui némbongan dina batu gedé lianna. Ku Sultan 
disampeurkeun deui, bari uluk salam, tapi can kaparengkeun baé 
nempo beungeutna kalawan jelas. 

Sawara cai nu nyurug mantak ngeunah dédéngéan, mantak 
kelar baé. Ngeun hanjakal, Sultan teu pati maliré kana kaéndahan 
alam harita. Manéhna leuwih panasaran kana jirim nu keur ngaji 


téa, nu halimpu sawarana. Teu kebel, berebet jirim lumpat. Les, 

ngiles di antara babatangan nu garedé. Koréjat Sultan hudang, laju 
istigfar. Éta impian ku manéhna satékah polah dilelebah 
maksudna. 

Dina peuting saterusna, teu daék reup baé. Manéhna itikaf 
di Masjidil Haram leuwih kebel ti biasana. Impianana téa terus 
baé dilenyepan. Dina kaayaan keur lalewang, paréntah datang ti 
raja nu harita ngawasa dina mangsa penjajahan Walanda abad ka- 
15 di tanah Banten, nyaéta bapana sorangan. Ari eusi paréntahna, 
ménta ka Sultan Haji nu geus taun-taun cicing di Mekah supaya 
mulang ka nusantara. 

“Geus wancina babakti ka rahayat Banten Kidul.” Kitu 
kira-kira paréntahna. 

Sultan Haji narima kalawan pinuh kaihlasan. Sanggeusna 
meunang paréntah, manéhna sujud sukur ka Pangéran. Beurang- 
peuting dikir taya kendatna. 

“Ieu kitu maksud impian téa, Gusti?” manéhna tumanya, 
bari terus ngadawamkeun doa, “Ya Gofur, Ya Wadud, tuduhkeun 
ieu diri kana jalan nu panghadé-hadéna. Mun téa mah ieu paréntah 
Gusti, kaula moal ngaengkékeun deui, najan ku élmu nu masih 
kawatesanan. Ngeun ka Anjeun kaula muntang, Nu Maha 
Ngapimilik sagala élmu di ieu jagat.” 

Bapana geus papadon. Gesat-gesut manéhna bebenah, ti 


Mekah nuju ka lemah cai. Bismillah, kalawan ihlas deuk babagi 

élmu ka sasama. Kapan éta lin nu diperedih ti jalma nu keur nyiar 
élmu mah? Nepikeun élmu ka maranéhna nu can boga kanyaho, ja 
kitu pan hakékatna upama élmu hayang terus langgeng jeung 
mekar mah. Jang anak-incu ogé di mangsa ka hareupna. 

Mungguh kawasa Alloh swt., brus Séh Mansur teuleum 
kana sumber cai zamzam di Mekah. Dina alam kakiwarian, 
kajadian kadoang kitu, aya jalma bisa leumpang suku di jero bumi 
bari jeung teu maké alat nanaon, bakal karasa pamohalan jeung 
hésé deuk mercayana. Séh Mansur terus lumpat bari 
ngadawamkeun asma Alloh, meulah cai nu gugulidagan, cai nu 
pinuh ku karomah tur dianggap sakral. Sagala nu jadi hahalang, 
ku manéhna bisa diungkulan. 

Sakali-kali ngareureuh keur nyumponan kawajiban, 
ngalakonan ibadah nu tujuh belas rokaat katut solat sunatna. 
Upama kaparengan manggih jalma nu keur kamusibahan, ku 
manéhna laju ditulungan. Alloh maparin berkah ka Séh Mansur: 
Unggal tanah jeung pilemburan nu dijadikeun tempat 
pangreureuhanana téa, sok jadi subur jeung ma'mur; nu asal 
tanahna garing, dak dumadak Alloh nurunkeun hujan; kitu deui nu 
kalaparan, nu seuseut hirupna, ku Alloh dipaparin tutuwuhan, 
lauk, jeung satoa-satoa nu bisa dimangpaatkeun ku warga 
sabudeureunana. Ngadéngé kitu, Séh Mansur sumujud, sukuran ka 


Gusti Alloh. 


56 


Lian ti kitu, Séh Mansur teu weléh nepikeun élmuna nu 
sakebel ieu geus dicangking ka warga nu dianjrekanana. 
Ngajarkeun cara nulis jeung maca Algur'an, ngaji, cara wudu, 
solat, teu kaliwat ogé nepikeun élmu ngeunaan jual-beuli 
nurutkeun padoman hukum Islam. Malah manéhna nepi ka netep 
sawatara poé di salah sahiji imah warga. Manéhna ngajarkeun 
kaélmuanana kalawan haté nu beresih, sabar jeung ihlas. Sakira 
élmu nu diajarkeunana geus katepikeun laju bener dina prakna, 
manéhna neruskeun deui lalampahanana. 

“Salam hormat, ya Sultan! Muga Gusti Alloh maparin 
kaberkahan!” 

“Rahayu di dunya jeung di ahérat, ya Séh.” 

“Hatur nuhun, Kangjeng Séh Mansur.” 

Jeung rupa-rupa deui ucapan pangwilujeng nu dihaturkeun 
ka Séh Mansur. Tapi, manéhna teu asa aing. Éstu handap asor ka 
sasama, sumerah ka Gusti, bari pok nyarita, “Ngeun ka Alloh 
urang muji sukur, Dzat nu miboga élmu di ieu jagat.” 

Kabéh unggeuk ngahaminan. Maranéhna narima élmu 
kaagamaan nu ditepikeun ku Séh Mansur. Tapi sok sanajan kitu, ti 
sanggeusna narima élmu, aya ogé nu mungkir, ngahianat jeung 
moho ka Nu Nyiptakeunana mun pareng dina kaayaan keur 
bungah. Séh Mansur teu weléh ngadoakeun jang kahadéan 


maranéhna pang jadi manusa nu mawa mangpaat ka kabéhan. 


SY/ 


Séh Mansur atawa Sultan Haji neruskeun deui 
lalampahanana. Mubus deui. Leumpang di jero bumi bari mawa 
jutaan kibik cai zamzam ti Tanah Mekah. Reg, manéhna eureun di 
tanah Banten kalawan ijin jeung karomah Alloh. 

Nu karasa harita ku warga, langit ngadadak aleum, cahaya 
matapoé katutup méga, angin ngahiuk nebak kana tatangkalan, 
bumi oyag, ti jero taneuh aya nu ngaguruh. Masarakat birat 
lalumpatan, sawaneun. Sawaréh ngarasa panasaran, ngarintip tina 
sela-sela bilik, tina babatangan, atawa tina sésa bangunan nu 
kaséréd. Taya lian kikituan éta, duméh jang ngajaga diri tina 
serangan kolonial Walanda. 

Sultan Haji mucunghul kitu baé di salah sahiji sumber cai. 
Ngaguruh sawarana. Saharita cai ngabubulak kaluar tina liang 
tempat bijilna Sultan Haji. Warga pohara sawaneunana, neuleu cai 
nu ngabubulak. Nu kabayang ku maranéhna, éta cai lir ibarat 
tsunami nu bakal neuleumkeun sakabéhna. Paradaban bakal 
leungit, imah, tempat ibadah, gedong-gedong, rumah sakit, 
warung, tempat wisata, jeung sagala rupa nu aya di dinya. Malah, 
panjajah Walanda géh nu keur jaga di sabudeureun pilemburan 
lumpat sakalumpat-lampét néang bantuan. Laju ngalaporkeun éta 
kajadian ka pingpinanana. 

Sultan Haji satékah polah nyanghareupan éta kaayaan 


kalawan sabar. Teu kebel manéhna ngadoa, neda pitulung ka 

Pangéran. Ku kakawasaan Alloh, manéhna dibéré pituduh jang 
nyocokan liang cai — nu saterusna éta tempat katelah Kampung 
Cibulakan (cai nu ngabubulak) — ku Algur'an nu dibawana ti 
Mekah. 

“Allohu akbar!” 

“Allohu akbar!” 

Masarakat di Cibulakan réang ngucapkeun takbir. Weléh 
héraneun kana naon nu kasaksian. Cai nu ampir ngeueum imah 
warga, saharita nyirorot, lir aya alat canggih nu aya di jero taneuh, 
nyedot nepi ka saat. Hiji kaanéhan nu teu kabéh dipiboga ku 
manusa. Ngeun manusa pinilih kadoang Sultan Haji baé nu dibéré 
kamampuan ku Alloh azza wa jala. 

Nu halaliwu geus mimiti jempling. Masarakat bungaheun 
laju mihormat kana datangna Sultan Haji. Maranéhna paheula- 
heula uluk salam sarta nyiuman dampal leungeunna. 

Kaanéhan teu cacap kitu baé. Algur'an nu dijadikeun 
panyocok liang cai téa dak dumadak robah jadi guruntulan batu, 
neuasan. Nyeplés kadoang batu nu aya dina impian Sultan Haji 
waktu di Mekah téa. 

XX 

Saperkara kaungkulan. Najan sabenerna mah Sultan Haji 

masih tumanya hubungan antara impianana jeung éta kajadian. 


Sultan Haji geugeuraan nepungan bapana. Barang jol di 

hareupeun gapura, ku pangawal dianteurkeun ka rohangan bapana, 
laju ngucapkeun salam. 

“Kumaha cageur, Séh Mansur, anaking?” bari ngahiap laju 
nangkeup. 

“Alhamdulillah, Ayah,” témbalna, “Hey, Ayah, raja urang 
kabéhan! Apal teu naeun nu cikénéh karandapan ku kami?” 
tanyana. 

Rohangan ngadadak jempling. Ja puguh ngeun aya anak 
jeung bapa. Ari pangawal mah nungguan di luar. 

“Ngeunaan impian téa?” 

“Masya alloh! Ti mana Ayah apal?” 

Manéhna héraneun jasa. Katempo tina paromanana bangun 
nu bungah jeung ta'jub ka bapana. 

“Sukuran ka Alloh! Éta minangka pituduh-Na. Kuari, geus 
wancina ngabaktikeun keur rahayat Banten, anaking.” 

Sultan Haji sideku. Manéhna pohara ngahormatna kana 
paréntah raja. Harita kénéh, Sultan Haji diangkat jadi raja ka-7 di 
Kasultanan Banten, ngaganti bapana. 

Au 

Kuari, tempat ngabubulakna cai zamzam, nu baheula 
dicocokan ku Algur'an nu robah wujud jadi batu téa, ditelah jadi 
Batu @ur'an. Perenahna di daérah Cibulakan, Cimanuk, 


Pandéglang, Banten. Éta tempat bangunna sarupa kulah rada gedé 

nu jerona ampir saméter. Di tengahna aya batu nu dikaramatkeun, 
sarta jadi tempat jarah nu kasohor. Nu deukeutna, nu jauhna, loba 
jararah ka dinya. Aya hiji kapercayaan, cenah sing saha baé nu 
mampuh ngurilingan batu di jero cai, lobana tujuh kuriling, bari 
maca surat Al-Ikhlas sarta nahan ambekan, mangka sagala 


kahayangna bakal kacumponan. (*) 

SOLÉNDANG KAÉN BI SARIFAH 
IRMA COYMAH 


Kacaritakeun, aya hiji rangda miskin di daérah Cipanas, 
Kacamatan Mancak, aranna Sarifah. Urang dinya nelah ku 
sebutan Bi Sarifah. Ari pakasabanana nyaéta buburuh tandur di 
sawah bogana Bu Samsia, jalma sugih nu jadi sudagar di 
lemburna. 

Bi Sarifah cicing jeung kadua anakna nu aran Titin jeung 
Mahmud. Ari salakina mah geus ninggal dua tahun kaliwat. Ti 
saditinggalkeunana ku salaki, Bi Sarifah nu ngurusan dua anakna, 
sarta nanggung sagala kabutuh rumah tanggana. 

Hiji wanci, pabeubeurang, Bi Sarifah keur melak paré. 
Kurunyung Titin deuk nganteuran dahareun ka indungna. 

“Bu, Ibu ...!” Titin gogorowokan ti kajauhan bari 
lulumpatan. 

“Enya, Tin. Ulah lulumpatan géh bising labuh!” carék Bi 
Sarifah. 

“Ibu, ieu dahareun. Ibu mah ngareureuh heula. Ku Titin 
baé melak paré mah.” 

“Ari kitu bisa nyah, manéh?” 


“Kari nanceb-nancebkeun ieuh, Bu, gampang.” 

“Najan ngeun nanceb-nancebkeun doang géh, pan kudu 
rapih jeung lempeng, Tin. Ambéh engké jadina bagus, teu asal 
nanceb.” 

“Pokona Titin mah hayang ngabantuan Ibu,” ngomongna 
bari maksa. 

Titin laju baé ngaleupaskeun sendalna. Jrut turun, 
nyokotan binih paré. Cleb! Cleb! Binih paré ku manéhna dipelak 
hiji-hiji. Ari leumpangna mundur, pang gampang baé sarta teu 
nincak deui binih nu geus dipelakna. Ja kitu galibna nu tandur 
mah. 

Teu kebel, jol nu boga sawah mariksa hasil pagawéan nu 
karuli di manéhna. Kadeuleu paré nu dipelak ku Titin, anggangna 
dareukeut. Malah aya nu nyangéyéng sagala, teu lalempeng. 

“Sarifaaah...!” gorowok Bu Samsia. 

Gebeg! Bi Sarifah kagéteun ngadéngé nu gogorowokan, 
teu jadi ngahuapna. Deregdeg manéhna nyampeurkeun, teu 
disendal-sendal acan. Titin géh sarua, teu jadi ngahuapna. 
Berebet nunutur indungna, nyamuni di burieunana. 

“Nanaeunan baé gawé? Deuleu, melak paré doang géh teu 
eucreug. Bisa rugi kieu carana mah aing!” Bu Samsia nyarékanan. 

“Hampura, Bu!” 

“Teu ngantik hahampuraan! Mimiti jagisuk teu kudu 


digawé deui!” 

Bi Sarifah keukeuh ménta pang teu dieureunan gawé, tapi 
ku Bu Samsia teu didéngé. Léos leumpang ninggalkeun Bi Sarifah 
nu keur ngagukguk ceurik. Titin nu ngarasa salah, lalaunan 
ngadeukeutan indungna. 


99” 


“Ibuuu ...,” sawarana ngadarégdég, “hampura Titin nyah! 
Ku pédah Titin, Ibu dicarékanan jeung dieureunan gawé,” segruk 
ceurik. 

Gabrug, ku indungna ditangkeup, laju diaslim. 

“Teuin. Ulah léwéh. Lain rejeki urang mantak kitu géh. 
Cuan, engké mah ulah deugeul deui, nyah! Kudu daék ngadéngé 
kana omongan Ibu.” 

“Enya, Bu. Hampura Titin nya!” 

“Hayu géh, urang balik baé kuari mah. Karunya ka adi 
manéh. Tibra pan héésna?” 

Titin ngeun saukur unggeuk. Masih teu téga nempo 
indungna. Maranéhna balik laleumpang suku. Anggangna ti sawah 
ka imahna lumayan jauh, mun disorang ku leumpang suku mah 
kira tilu nepi ka opat jam. 

Basa datang ka imahna, panto katempo nutup, patromak 
géh can dihurungkeun. 

“Mud, Mahmuuud ...!” Bi Sarifah ngageroan. 

“Tadi basa ku Titin ditinggalkeun, Mahmud geus saré, 


Bu.” ngomongna bari nyenyekel baju indungna, ja sieun ku poék. 

Bus, Bi Sarifah ka kamar. Kasampak Mahmud masih héés. 
Gep kana patromak nu deukeut lawang panto. Sanggeus 
dihurungkeun, Mahmud disampeurkeun. 

“Mud, hudang, geus magrib! Pamali héés wanci 
sareupna,” Bi Sarifah ngaguyah-guyah awakna, tapi Mahmud teu 
némbal. “Nong, hudang!” nu dihudangkeun ukur ngadéhém, 
buukna beueus ku késang. Bi Sarifah jadi teu puguh rarasaan. Tep, 
sirah Mahmud dicabakan. “Ya Alloh, Mahmud, nyebrét kieu 
manéh, Nong!” 

“Mahmud kunaeun, Bu?” Titin nanya bari nyampeurkeun. 

“Adi manéh muriang.” 

“Titin ngageroan mantri baé nya, Bu?” 

“Ulah, Ibu keur teu boga duit!” ngomongna bari 
ngahurudumkeun simbut ka Mahmud. Léos ka dapur deuk ngéjo. 
Tapi, béas nu aya dina gentong ngeun ukur sakeupeuleun deui. 

“Tin, béas béak tah?” 

“Enya, Bu. Pan tadi Titin masak.” 

“Ya Alloh Gusti!” Bi Sarifah ngahelas. 

Kangaranan indung ka nu jadi anak, hémanna alahbatan. 
Isin-isin géh maksakeun ngumaha ka tatangga niat deuk 
ngahutang. Tapi nu dipiharep nyamos, taya nu méré sakali. 
Saméméhna géh geus loba hutangna étah. Kencling ka imah Bu 


Samsia, nu aya ngadon dicarékanan. Bi Sarifah balik léngoh. 

Sanggeusna datang ka imah, Bi Sarifah mastikeun deui 
Mahmud. Horéng mingkin nyebrét awakna. Kuari mah karasa 
nirisan, laju teterusan nyambat indungna. Bi Sarifah papadon ka 
Titin, nitah pangajagakeun adina, sabab manéhna deuk masak 
béas nu kari sakeupeul téa. 

Karak géh asak kéjona, sada aya nu keketrok ti luar. Bi 
Sarifah nyampeurkeun, muguhkeun nu ti luar, kadeuleu aya 
musafir. 

“Bu, tulungan ieu kami nu keur lapar!” omong lalaki 
tengah tuwuh. 

“Puguh mah kami géh keur hésé dahareun, Pa.” Bi Sarifah 
ngajéntrékeun. 

“Wayahna baé, Bu. Kami can manggih deui dahar. Geus 
leuleumpangan jauh mungguhna mah.” 

Bi Sarifah pohara bingungeunana. Ngarasa karunya mah 
enya éta ka musafir, tapi pan manéhna géh butuh jang anakna nu 
gering. 

“Nya burung ari kitu mah, teu nanaeun. Mangga, Bu.” 

Basa musafir deuk indit, ku Bi Sarifah digeroan. Song, 
kéjo nu geus asak téa dibikeun kabéh. Atuh si musafir pohara 
bungaheunana. Minangka babalesna ka jalma nu hadé budi, éta 


musafir mikeun soléndang panjang nu eusina sabangsaning sayur. 

“Jual baé ieu ka pasar! Kin hasilna bisa jang meuli béas,” 
omong musafir. 

Bi Sarifah mimitina mah nolak, ngeun ku musafir terus 
baé dipaksa, lajuna ditarima ogé. Barang deuk nganuhunkeun, éta 
musafir geus ngaleungit. 

Kacaritakeun Bi Sarifah geus jualan sayur di pasar. 
Mingkin loba nu meuli, mingkin nambahan baé sayurna teu béak- 
béak, tambah saleger jeung baragus deuih. Bi Sarifah meunang 
kauntungan nu pohara gedéna. Duit paleuleuwihna dibeulikeun 
kana béas jeung deungeunna. Kitu deui Mahmud, kuari mah bisa 
dibawa ka mantri. 

Isukna, soléndang kaén nu eusina sayuran téa masih 
nyampak. Terus nambahan baé sayurna sarta teu layu-layu. Bi 
Sarifah geus meunang kauntungan nu pohara gedéna tina ladang 
usahana, sarta geus jadi jalma nu ma'mur. Najan kitu, Bi Sarifah 
masih sok méré mawéh ka sasama, teu eureun sodakoh. Musafir 
nu kungsi mikeun soléndang téa satékah polah ku manéhna 
ditéang, tapi can diparengkeun katimu deui. 

“Alhamdulillah, ya Alloh! Hatur nuhun kana sarupaning 


|”? 


rejeki nu dilungsurkeun ku Salira!” ngucapkeun sukurna bari 


nangkeup kadua anakna. (*) 

LALAMPAHAN SÉH MANSYUR DI BANTEN KIDUL 
RISA WULANDARI 


Baheula, aya dongéng nu nyaritakeun lalampahan hiji 
ulama kasohor di Banten, anu aranna nyaéta Sultan Maulana 
Mansurudin. Masarakat Banten nelahna ku sebutan Séh Mansur. 
Manéhna minangka anak raja ti Kasultanan Banten nu kagenep, 
nyaéta Sultan Ageng Tirtayasa. 

Hiji waktu, Séh Mansur diangkat jadi raja di Kasultanan 
Banten nu katujuh. 

“Anaking, nu aran raja éta kudu miboga élmu anu luhung. 
Geura, siaran ka Nagri Mekah! Diajar élmu agama Islam, sarta 
lakonan ibadah haji. Di Mekah geus aya sobat manéh nu aran 
Pangéran Antasari. Leumpang baé ti dieu mah jeung Pangéran 
Sumiyalaras. Kira geus cukup élmuna, ulah ka mamana, mulang 
deui baé ka lemah cai.” Bapana, Sultan Ageng Tirtayasa, méré 
paréntah. 

“Diéstokeun, Ayah. Kami seja indit dibaturan ku adi, 
Pangéran Sumiyalaras,” témbal Séh Mansur, nurut kana paréntah 
bapana. 

Teu dicaritakeun di jalanna. Di Mekah, Séh Mansur jeung 
adina soson-soson diajar. Sanggeus bérés ngalap élmuna, Séh 


Mansur dititah ku guruna supaya ngajarkeun agama Islam di 

Banten. Teu diengkékeun deui, manéhna mulang ka Banten. Di 
satengahing lalampahanana, manéhna mampir ka hiji pulo di 
Nagri Cina. Ti dinya panggih jeung putri jin di Pulo Majekin. Dua 
taun netep di dinya, Séh Mansur pohara ngarasa betaheunana. 

Hiji wanci, inget kana papatah bapana yén teu meunang 
mampir ka mana-mana. Séh Mansur ngarasa kaduhungeun, geus 
ngarempak kana amanat bapana jeung guruna. Gancang manéhna 
balik deui ka Mekah seja ménta hampura ka guruna sarta ménta 
ampun ka Alloh. Teu poho ngalakonan ibadah haji. Guruna géh 
kitu deui, ngahampura bari tetep ménta supaya ngajarkeun agama 
Islam di Banten. 

Isukna, Séh Mansur panggih jeung Pangéran Antasari nu 
jadi sobatna. Saduana pada-pada deuk balik ka Banten jang 
nepikeun élmu agama. Ari ku Pangéran Antasari, balikna 
ditangtang balap lumpat, paheula-heula datang. Nya dihayukeun 
baé lajuna ku Séh Mansur. 

Alloh Nu Maha Kawasa maparin kaajaiban ka nu duaan. 
Pangéran Antasari nyorang jalan langit, bisa ngapung ngawang- 
ngawang ngapak méga. Sedengkeun Séh Mansur mah milih jalan 
darat, bisa mubus ka jero bumi, teuleum ngaliwatan sumur 
zamzam. Demi datang ka Banten jang ngajarkeun élmu agama, 


maranéhna lumpat sakuat tanaga, sumanget jasa. 

Di satengahing jalan, Pangéran Antasari ngaroko. Dak 
dumadak langit angkeub. Reg, manéhna eureun teu bisa 
neruskeun, mungguhna mah sawaneun. Lajuna teu bisa balik ka 
Banten. 

Ari Séh Mansur mah geus cunduk di Banten. Datangna éta 
ka hiji daérah nu hawana tiis, ngaplak sawah jeung loba 
tatangkalan garomplok, ayana di antara Gunung Karang jeung 
Gunung Pulosari. Éta daérah perenahna di Kampung Kupahandap, 
Désa Cibulakan, Kacamatan Cimanuk, Kabupatén Pandéglang, 
Banten Kidul. Harita Séh Mansur kaluar tina jero bumi. Ari liang 
tempat bijilna téa ujug-ujug kaluar cai. Mingkin kebel éta cai 
mingkin ngabubulak, ampir-ampiran ngeueum kampung. 
Gagancangan éta liang ku Séh Mansur dicocokan, tapi cai lain 
nyaatan, kalah mingkin ngagedéan. “Lamun teu gancang 
dicocokan, meureun ieu pulo bakal kakeueum,” ceuk pikirna. 

Cong bé Séh Mansur solat dina luhureun batu gedé, laju 
munajat ka Alloh. Bérés solat, Our'an anu keur dicekelan ku Séh 
Mansur dipaké nyocokan liang. Teu kebel, cai nu ngabubulak téa 
eureun. Saharita Our'an robah wujud jadi batu sarta sakurilingna 
dijieun kulah nu ukuranana rada gedé. Éta tempat ku Séh Mansur 
diaranan Batu Our'an. 

Kasalahan nu kungsi dijieun ku Séh Mansur moal 


dilakukeun deui. Manéhna inget terus kana papagah guruna ti 

Mekah yén kudu ngajarkeun agama Islam di Banten. Anu 
pangmimitina diajarkeun ngeunaan kaagamaan nyaéta masarakat 
Cibulakan. Sanggeus sababaraha taun cicing di dinya, Séh Mansur 
lumampah deui nguriling ka sababaraha tempat lianna di 
sabudeureun Banten Kidul. 

Nepi ka hiji tempat nu aran Désa Cilumpang. Harita keur 
pareng halodo panjang. Waktu Séh Mansur datang, ujug-ujug 
ngaburial cai tina sumberna. Masarakat Cilumpang pohara 
bungaheunana. Gagancangan maranéhna nyarieun kulah jang 
nampung éta cai anu deuk dimangpaatkeun kana lahan pasawahan 
ogé pakebonan. 

Di Désa Cilumpang, matuhna Séh Mansur éta di hiji balé. 
Manéhna sabisa-bisa nepikeun élmu agama ka warga nu aya di 
dinya. Hiji waktu, basa Séh Mansur keur itikaf di masjid, sawaréh 
masarakat nu teu hayang narima ajaran Islam, ngabalédogan maké 
batu. Tapi, Séh Mansur teu marah sakali, malah manéhna terus 
ngadoa ka Alloh, ménta kakuatan pang digampangkeun dina 
ngajalankeun pancén nu diamanatkeun ku guruna. 

Taun-taun ngumbara, Séh Mansur ngarasa sono ka bapana, 
Sultan Ageng Tirtayasa. Kebel jasa manéhna teu panggih, laju 
mutuskeun indit seja nepungan bapana di Tirtayasa, Pontang, 


Kabupatén Sérang, Banten. Barang jol, ku para pangawal istana 

dibagéakeun. Sultan Ageng Tirtayasa pohara bungaheunana 
nempo Séh Mansur. 

“Bagéa, anaking! Muga Alloh salawasna maparin 
kaberkahan ka anak kami nu keur ngajarkeun agama Islam,” 
omong Sultan Ageng Tirtayasa. 

“Tapi Ayah, loba masarakat nu teu tarima kana datangna 
kami. Leuwih hadé cicing baé di dieu jeung Ayah.” 

“Wayahna, kudu ka ditu deui. Loba nu ngabutuhkeun. Hiji 
waktu, anaking bakal jadi ulama jumhur. Bawa baé ieu lauk bogo 
geusan jadi pituduh engké jaga!” 

“Mangga, Ayah. Hatur nuhun. Ieu lauk seja ditarima. 
Kuari mah rada leler ieu haté,” témbal Séh Mansur. 

Isukna, Séh Mansur balik deui ka Désa Cilumpang bari 
mawa lauk bogo paparin Sultan Ageng Tirtayasa. Brus, éta lauk 
dipelakkeun di sawah. Sababaraha minggu ti éta, laukna mingkin 
ngalobaan. Masarakat sabudeureun désa diajak babarengan miara 
lauk nu taya lian jang ngabantu ngaronjatkeun perekonomian 
kulawarga. Atuh maranéhna barungaheun jasa. Kebel-kebel mah 
masarakat narima kana ajaran nu ditepikeun ku Séh Mansur. 
Ongkoh deuih Séh Mansur mah miboga paripolah nu hadé, 
wibawaan, handap asor, sarta ihlas dina nepikeun ajaranana. 

Kira geus cukup, Séh Mansur neruskeun deui 


lalampahanana. Jol ka hiji pasir nu subur: loba tangkal kalapa, 

pasawahan héjo ngémploh, cai cur-cor tina sumberna, manuk 
réang patémbalan. Éta pasir sering ogé didatangan ku para ulama. 
Ari aran éta tempat nyaéta Pasir Parakan. Di dinya Séh Mansur 
tepung jeung para ulama laju cacahan ngeunaan cara nyebarkeun 
ajaran Islam di Banten. 

Anggeus ti Parakan, Séh Mansur neruskeun deui 
lalampahanana ka kidulkeun nuju ka Pulo Peucang. Ngeun 
saméméh datang ka dinya, manéhna ngareureuh heula, niiskeun 
pikir di Kampung Paniisan. Kira geus cukup, gedig deui 
leumpang, ngaliwatan leuweung di kawasan Mantiung Binoa, 
Ujung Kulon. 

Di tengah leuweung, kasampak hiji tangkal waru nu gedé 
sarta gomplok daunna. Gék baé manéhna diuk di handapeunana, 
lep kasaréan. Barang hudang, Séh Mansur pohara kagéteunana 
neuleu tangkal waru nu rengkuh ka manéhna tandaning ajrih ka 
ulama nu ihlas tur handap asor. Laju baé ku Séh Mansur 
dilenyepan sakur kajadian nu kaalaman. Keur kitu, hawar-hawar 
kadéngé sawara lirih, banget nu kanyenyerian. 

“Haum ... haum ... haum ...!” harus jasa. 

“Sawara naon nyah? Datangna doang ti tengah laut,” 
ngomongna bari terus alak-ilik. 

“Haum ..., haum ..., haum ..., tulung! Nyeri ..., nyeri ...!” 


Mingkin jéntré kadéngéna. 

“Asa sawara maung éta mah!” gerendengna. 

“Tulungan kaula, héy bangsa manusa! Leupaskeun ieu 
kerang nu ngégél kana suku!” ceuk maung. 

“Saha andika? Kami deuk nulungan, tapi aya saratna,” 
omong Séh Mansur. 

“Kaula Ki Buyut Kalama atawa Radén Kempang Langlang 
Buana. Naeun téa saratna?” 

“Lamun andika panggih jeung bangsa manusa, cuan ulah 
deuk ngaganggu,” paménta Séh Mansur. 

“Kaula jangji,” ceuk maung. 

Teu antaparah deui, deregdeg éta maung ditulungan. Séh 
Mansur galungan jeung sakadang kerang nepi ka barabak awakna. 
Tapi ahirna mah sakadang kerang teu bisa nandingan kakuatan 
Séh Mansur. Suku maung lésot tina panyapit kerang. 

Sakadang maung nu ngarasa bungah geus bébas tina 
panyapit kerang, laju nganuhunkeun. Lung, éta maung dikalungan 
ku kongkorong nu aya tulisan Arab “Yasin”, laju ditelah si 
Péngkor ku Séh Mansur, sabab sukuna péngkor. 

Cara biasana nu dilakukeun ku Séh Mansur di Ujung 
Kulon harita, nepikeun ajaran agama. Kitu jeung kitu baé unggal- 
unggal nganjrek di daérah nu anyar didatanganana. Sanggeus 
dirasa cukup, terus deui lumampah ka daérah lianna. Harita mah 


nuju ka Cikadueun, salah sahiji daérah nu loba pelak kaduna. Ti 


74 


dinya teu langsung nepikeun ajaran agama Islam, tapi dimimitian 
ku ngajarkeun cara ngokolakeun lahan tatanén. Berkah tina hal 
éta, masarakat sabudeureun Cikadueun narima kana ayana Séh 
Mansur. Kebel-kebel mah maranéhna nyahoeun yén Séh Mansur 
éta ti kulawarga Kasultanan Banten. Tapi sok sanajan kitu, Séh 
Mansur mah teu asa aing. Hirupna angger basajan sarta guyub 
ngahiji jeung masarakat. Ahirna, masarakat Cikadueun ngagem 
agama Islam. 

Sakabéh pancén nu diamanatkeun ka Séh Mansur geus 
cacap dilaksanakeun. Reugreug. Masarakat Banten geus nyaho 
kana agama Islam. Séh Mansur cicing matuh di Désa Cikadueun 
nepi ka ninggalna di dinya, sarta dikurebkeun di pamakaman 


umum di Désa Cikadueun. (*) 

